text:
ISAHLUKO SESITHATHU
‘UYise Wabo Bonke Abo Banokholo’
1, 2. Ihlabathi lalitshintshe njani ukususela ngemihla kaNowa, ibe wachaphazeleka njani uAbram?
UABRAM wayekhangele phezulu, ondele inqaba ephakamileyo yesixeko sakowabo iUre. * Kwakukho ingxolo enkulu, yaye kwakunyuka umsi. Ababingeleli bothixo wenyanga babebingelela kwakhona. Khawube nombono wakhe ejika, anikine intloko aze afing’ iintshiya. Njengoko ehamba kwezo zitrato zixineneyo, ebuyela ekhayeni lakhe, kusenokwenzeka ukuba wayecinga ngonqulo zithixo olwalugqugqise iUre. Unqulo lobuxoki lwalusele lunwenwe ngendlela emanyumnyezi ukususela ngemihla kaNowa!
2 UNowa wafa kwiminyaka nje emibini ngaphambi kokuba uAbram azalwe. Bakuba bephumile kumkhombe emva koNogumbe, lo solusapho wenza umnikelo kuYehova uThixo, owathi kamva wabeka umnyama emafini. (Gen. 8:20; 9:12-14) Ngelo xesha, okuphela konqulo olwalukho yayilunqulo lokwenyaniso. Kodwa ngoku, njengoko isizukulwana sikaNowa sasisasazeka emhlabeni, unqulo olunyulu lwaya lufiphala. Mbombo zone, abantu babenqula izithixo zobuhedeni. Nkqu noTera, uyise ka-Abram wayenqula izithixo, mhlawumbi ezenza nokuzenza.
UAbram uye waba ngumzekelo obalaseleyo wokholo ngayiphi indlela?
3. Njengoko iminyaka yayihamba, luluphi uphawu awayebalasele ngalo uAbram, ibe yintoni esinokuyifunda kuloo nto?
3 UAbram wayehlukile. Njengoko iminyaka yayihamba, waya ebalasela ngokholo lwakhe. Umpostile uPawulos wada waphefumlelwa ukuba abhekisele kuye ngokuba “nguyise wabo bonke abo banokholo”! (Funda amaRoma 4:11.) Makhe sibone ukuba kwenzeka njani ukuze uAbram abe yindoda enokholo ngolu hlobo. Nathi sakutsho sifunde indlela yokomeleza ukholo lwethu.
Ukukhonza UYehova Emva Komkhukula
4, 5. UAbram umel’ ukuba wafundiswa ngubani ngoYehova, ibe kutheni sinokuyikholelwa loo nto?
4 UAbram wamazi njani uYehova uThixo? Siyazi ukuba uYehova wayenabakhonzi abathembekileyo ngezo ntsuku. UShem wayengomnye wabo. Nakuba wayengeyonkulu koonyana abathathu bakaNowa, nguye ekudla ngokuthethwa ngaye kuqala. Kusenokwenzeka ukuba kwakungenxa yokholo lwakhe olwalubalasele. * Emva koNogumbe, uNowa wabhekisela kuYehova ‘njengoThixo kaShem.’ (Gen. 9:26) UShem wayemthanda uYehova nonqulo olunyulu.
5 Ngaba uAbram wayemazi uShem? Kusenokwenzeka ukuba wayemazi. Khawube nombono ka-Abram eseyinkwenkwe. Kumele ukuba wayethabatheka ngokwenene kukwazi ukuba unokhokho osisilumko noneminyaka engaphezu kwamakhulu amane ephila! UShem wayekho ngoxa kwakuphila abantu ababi ngaphambi koMkhukula, ngoNogumbe owacoca umhlaba, ukuqaliswa kwezizwe njengoko abantu babesanda emhlabeni, nangemihla yemvukelo kaNimrod kwiNqaba yaseBhabheli. UShem owayethembekile akazange avukele, ngoko wathi uYehova xa eduba iilwimi zabantu ababesakha inqaba, uShem nentsapho yakhe baqhubeka bethetha ulwimi olwaluthethwa ngabantu kwasekuqaleni, ulwimi olwaluthethwa nguNowa. Loo ntsapho yayiquka noAbram. Umel’ ukuba uAbram wakhula eyithanda le ngwevu inguShem. Kwiminyaka emininzi yobomi buka-Abram obude, uShem wayesaphila. Ngoko kusenokwenzeka ukuba uAbram wafunda ngoYehova kuShem.
6. (a) UAbram wabonisa njani ukuba wazigcina izifundo awazifundiswa ngoNogumbe? (b) UAbram noSarayi babephila ubomi obunjani?
6 Enoba kuyintoni, uAbram wazigcina izifundo ezibalulekileyo ezingoNogumbe. Wazimisela ukuhamba noThixo njengoNowa. Yiloo nto eyabangela ukuba uAbram anganquli zithixo aze ahluke yedwa eUre, mhlawumbi nakwizalamane zakhe ezisondeleyo. Noko ke, wafumana isipho seqabane lomtshato. YayinguSarayi, ibhinqa eliyimbelukazi nelalinokholo kuYehova. * Nangona sasingenabantwana, esi sibini sasivuyiswa kukukhonza uYehova kunye. Sakhulisa nomtshana ka-Abram owayeyinkedama, uLote.
7. Abalandeli bakaYesu bamele bamxelise njani uAbram?
7 UAbram akazange amshiye uYehova ngenxa yezithixo zaseUre. Yena noSarayi babekulungele ukwahluka kubantu basekuhlaleni ababenqula izithixo. Ukuba sifuna ukuba nokholo olomeleleyo, simele sibe nesimo sengqondo esifanayo. Nathi simele sikulungele ukwahluka. UYesu wathi abafundi bakhe babengayi kuba ‘yinxalenye yehlabathi’, ibe ihlabathi laliya kubathiya ngenxa yoku. (Funda uYohane 15:19.) Ukuba ufumana intlungu yokulahlwa zizalamane okanye ngabantu basekuhlaleni ngenxa yesigqibo sakho sokukhonza uYehova, ungaze ulibale ukuba akuwedwa. Unomhlobo osenyongweni, njengoko uhamba noThixo njengoAbram noSarayi.
“Phuma Kulo Ilizwe Lakowenu”
8, 9. (a) Yintoni eyenzeka kuAbram awayengenakuyilibala? (b) Wawusithini umyalelo kaYehova kuAbram?
8 Ngenye imini, kwenzeka into uAbram awayengenakuyilibala. Wafumana umyalezo ovela kuYehova uThixo! IBhayibhile ayisiniki zinkcukacha ngendlela ekwenzeka ngayo oku, kodwa ithi “uThixo wozuko” wabonakala kule ndoda ithembekileyo. (Funda iZenzo 7:2, 3.) Kusenokwenzeka ukuba uThixo wasebenzisa ingelosi ukuze uAbram akrotyiswe kuzuko olungathethekiyo lukaMongami wendalo iphela. Sinokuyithelekelela indlela uAbram awavuya ngayo xa wabona umahluko phakathi koThixo ophilayo nezithixo ezingenakuzenzela nto ezazinqulwa ngabantu awayephila nabo.
9 Wawusithini umyalezo kaYehova kuAbram? “Phuma kulo ilizwe lakowenu nakwizalamane zakho uze kwilizwe endiya kukubonisa lona.” UYehova akazange atsho ukuba ufuna aye kweliphi ilizwe
10. Kutheni kumel’ ukuba kwafuneka uAbram noSarayi bazincame ukuze bashiye ikhaya labo laseUre?
10 Kwafuneka azincame ukuze ashiye ilizwe lakowabo. Kubonakala ukuba iUre yayisisixeko esifumileyo nesiphithizelayo. (Funda ibhokisi ethi “ Isixeko UAbram NoSarayi Abasishiya Ngasemva.”) Izinto zakudala ezembiweyo zibonisa ukuba iUre yamandulo yayinezindlu ezitofotofo nezineveranda embindini wazo, ezinye zinamagumbi amathandathu nangaphezulu ahlala amalungu entsapho kunye nezicaka. Kwakuqhelekile ukuba kubekho iimpompo zamanzi, izindlu zangasese, neendawo zokulahla inkunkuma. Khumbula nokuba, uAbram noSarayi babesele bekhulile ngeli xesha; uAbram wayeneminyaka emalunga nama-70, yena umkakhe mhlawumbi eneminyaka engaphezu kwengama-60. Ngokuqinisekileyo uAbram wayefuna uSarayi anyanyekelwe kakuhle
11, 12. (a) Ngawaphi amalungiselelo nezigqibo ekwakufuneka zenziwe ngaphambi kokuhamba eUre? (b) Ungaluchaza njani usuku abafuduka ngalo eUre?
11 Emva kokuba benze isigqibo, kwakukho izinto ezininzi ekufuneka uAbram noSarayi bazenze. Kwakuza kufuneka balungiselele baze bapakishe izinto zabo. Babeza kuphatha ntoni bashiye eyiphi xa besiya kule ndawo bangayaziyo? Eyona nto yayibalulekile kunazo zonke, zizalamane zabo. Babeza kuthini ngoTera? Bagqiba kwelokuba bahambe naye ukuze bamnyamekele. Kusenokwenzeka ukuba wavuma ngokusuka entliziyweni, kuba le ngxelo incoma yena, njengosolusapho, ngokufudusa intsapho yakhe eUre. Kubonakala ukuba uTera wayeyekile ukunqula izithixo. Omnye umntu owahamba nabo ngumtshana ka-Abram uLote.
12 Ekugqibeleni, lwafika usuku lokuhamba. Khawube nomfanekiso-ngqondweni wabo bedibana ngaphandle kweendonga zaseUre. Amaesile neenkamela ayethwele umthwalo onzima, umhlambi uqokelelwe, yonke intsapho nezicaka ilungele uhambo. * Mhlawumbi bonke babejonge kuAbram, belindele ukuba akhuphe umyalelo wokuba kuhanjwe. Ekugqibeleni, lada lafika ilixa lokuba bahambe, bayishiye ngasemva iUre.
13. Abakhonzi bakaYehova namhlanje bawubonisa njani umoya wokuzincama ofana noka-Abram noSarayi?
13 Namhlanje, abakhonzi bakaYehova abaninzi bakhetha ukufudukela kwindawo ekufuneka abavakalisi abangakumbi boBukumkani kuyo. Abanye bakhetha ukufunda ulwimi olutsha ukuze bandise ubulungiseleli babo. Okanye bakhetha ukuzama enye indlela yokushumayela abangayiqhelanga. Ezo zigqibo zifuna ukuzincama
Ukuwela UmEfrata
14, 15. Lwalunjani uhambo olusuka eUre ukuya kwaHaran, ibe yintoni ekusenokwenzeka ukuba yabangela ukuba baphumle kwaHaran?
14 Yaqalisa ukuvakala le ndlela kweli qela. Sinokubona uAbram noSarayi beman’ ukutshintshisana ngokuhamba ngeenyawo nange-esile, kuvakala ukunkqenkqeza kweentsimbi ezijinga kwizilwanyana njengoko bencokola. Olu hambo lwanceda nabo babengenabo ubuchule bakwazi ukumisa nokuwisa intente kunye nokunceda uTera owayekhulile ukuba akhwele kwiesile okanye inkamela. Baya ngasemntla ntshona, behamba ngakunxweme loMlambo umEfrata. Zaqengqeleka iintsuku zaba ziiveki, indlela isiya iqina.
15 Ekugqibeleni, emva kokuhamba iikhilomitha ezimalunga nama-960, bafika kwidolophu yaseHaran eyayinoorontawuli, idolophu emi kakuhle nekwindlela yabarhwebi baseMpuma naseNtshona. Le ntsapho yaphumla okwexeshana kuloo dolophu. Mhlawumbi uTera wayengasakwazi ukuqhubeka nolo hambo.
16, 17. (a) Nguwuphi umnqophiso owenza uAbram wanemincili? (b) UYehova wamsikelela njani uAbram ngoxa wayekwaHaran?
16 Kungekudala emva koko, uTera wafa eneminyaka engama-205. (Gen. 11:32) UAbram wafumana intuthuzelo evela kuYehova ngelo xesha lentlungu. Waphinda wamnika umyalelo awayemnike wona eUre, waza wamthembisa okukhulu. UAbram wayeza kuba “luhlanga olukhulu,” yaye zonke iintsapho emhlabeni zaziya kusikelelwa ngenxa yakhe. (Funda iGenesis 12:2, 3.) Esenemincili ngulo mnqophiso wakhe noThixo, uAbram wagqiba kwelokuba baphinde bathathise kuhambo lwabo.
17 Kweli lixa, babenempahla eninzi kuba uYehova wamsikelela uAbram ngoxa bekwaHaran. Le ngxelo ithi bahamba “nayo yonke impahla ababeyiqwebile nemiphefumlo ababeyizuzile kwaHaran.” (Gen. 12:5) Ukuze abe luhlanga, kwakuza kufuneka abe nezinto eziphathekayo kunye nezicaka
18. (a) UAbram wafika nini kwixesha eliyimbalasane kwiinkqubano zikaThixo nabantu Bakhe? (b) Ziziphi ezinye iziganeko ezibalulekileyo ezenzeka kwiminyaka eyalandelayo ngoNisan 14? (Funda ibhokisi ethi “ Usuku Olukhethekileyo Kwimbali YeBhayibhile.”)
18 IKarkemishe, indawo apho abantu babewela kuyo umlambo umEfrata, yayikumgama onokuthatha iintsuku eziliqela xa usuka kwaHaran. Kusenokwenzeka ukuba apha, uAbram wafika kwixesha eliyimbalasane kwiinkqubano zikaThixo nabantu Bakhe. Kuphawuleka ukuba kwakungosuku lwe-14, ngenyanga kamva eyabizwa ngokuba nguNisan, ngowe-1943 B.C.E., xa uAbram wawela umlambo nentsapho yakhe. (Eks. 12:40-43) Emazantsi kwakukho umhlaba uYehova awayethembise ukuwunika uAbram. Waqala ukusebenza umnqophiso kaThixo noAbram ngolo suku.
19. Isithembiso sikaYehova kuAbram sasiquka ntoni, ibe yintoni ekusenokwenzeka ukuba samkhumbuza yona uAbram?
19 Njengokuba uAbram wayesiya emazantsi kulo mmandla, eli qela laphumla kufutshane nemithi emikhulu yaseMore, kufuphi neShekem. Apho uYehova waphinda wathetha noAbram. Kwesi sihlandlo isithembiso sikaThixo sasisithi imbewu, okanye inzala ka-Abram, yayiza kuzuza ilifa umhlaba. Ngaba uAbram wacinga ngesiprofeto esachazwa nguYehova e-Eden, esithetha ‘ngembewu,’ okanye inzala, eyayiza kuhlangula uluntu? (Gen. 3:15; 12:7) Mhlawumbi kunjalo. Kusenokwenzeka ukuba wabona ukuba uza kuba yinxalenye yokuphunyezwa kwenjongo kaYehova ngandlel’ ithile.
20. UAbram wawubonisa njani umbulelo ngelungelo awalinikwa nguYehova?
20 UAbram wayelixabisa ilungelo awalinikwa nguYehova. Njengoko wayehamba kulo mmandla
21. Ulwazi lwethu ngoBukumkani bukaThixo lwahluke njani koluka-Abram, ibe yintoni ozimisele ukuyenza?
21 Thina bakhonza uYehova namhlanje sazi ngakumbi kunoAbram ngesi sixeko sokomfuziselo
^ isiqe. 1 Kwiminyaka kamva, uYehova walitshintsha igama lika-Abram languAbraham, elithetha ‘uYise weentlanga ezininzi.’
^ isiqe. 4 Ngokufanayo, xa kuthethwa ngoonyana bakaTera, kudla ngokuthethwa ngoAbram kuqala nangona wayengeyiyo inkulu.
^ isiqe. 6 Kamva, uThixo walitshintsha igama likaSarayi laba nguSara, igama elithetha “iNkosazana.”
^ isiqe. 12 Abanye abaphengululi bayathandabuza ukuba iinkamela zazifuyiwe ngemihla ka-Abram. Noko ke, loo ngcamango ayinasihlahla. Kangangezihlandlo ezininzi iBhayibhile ichaza uAbram njengoneenkamela.


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Wathi uYehova kuAron: “Wena ndawonye noonyana bakho nendlu kayihlo niya kuphendula ngesiphoso esiphathelele ingcwele,+ yaye wena ndawonye noonyana bakho niya kuphendula ngesiphoso esiphathelele ububingeleli benu.+
2 Yaye abazalwana bakho besizwe sakwaLevi, isizwana sikayihlo, ndawonye nawe, uze ubasondeze, banamathele kuwe ukuze bakulungiselele,+ wena noonyana bakho abakunye nawe, phambi kwentente yeSingqino.+
3 Bamele bagcine imbopheleleko yabo kuwe nembopheleleko yabo kwintente iphela.+ Kuphela nje bamele bangasondeli empahleni yendawo engcwele nasesibingelelweni ukuze bangafi,+ bona kunye nani.
4 Bonamathela kuwe, bagcine imbopheleleko yentente yokuhlangana ngokuphathelele yonke inkonzo yasententeni, yaye owasemzini makangasondeli kuni.+
5 Nize niyigcine imbopheleleko yenu endaweni engcwele+ nembopheleleko yenu esibingelelweni,+ ukuze ndingacatshukiswa kwakhona+ ngoonyana bakaSirayeli.
6 Mna ke, khangela! ndibathabathile abazalwana benu, abaLevi, phakathi koonyana bakaSirayeli,+ baba sisipho kuni,+ njengoko benikelwe kuYehova ukuze baphumeze inkonzo ententeni yokuhlangana.+
7 Ke wena ndawonye noonyana bakho nize nibugcine ububingeleli benu ezintweni zonke eziphathelelene nesibingelelo nangokuphathelele okungaphakathi kwekhuselo;+ niphumeze inkonzo.+ Ndininika ububingeleli njengenkonzo yenu esisipho, yaye owasemzini osondelayo ufanele abulawe.”+
8 Wathetha ngokubhekele phaya uYehova kuAron esithi: “Khangela! iminikelo eyenzelwa mna ndiyinikela elugcinweni lwakho.+ Ezintweni zonke ezingcwele zoonyana bakaSirayeli ndikunika yona njengesahlulo sakho noonyana bakho, ibe ngumxhesho wenu kuse kwixesha elingenammiselo.+
9 Oku kufanele kube kokwakho ezintweni ezizezona zingcwele, emnikelweni wasemlilweni, eminikelweni yabo yonke kwanakuyo yonke iminikelo yabo yokudla okuziinkozo+ neminikelo yabo yonke yesono+ neminikelo yabo yonke yetyala,+ abayibuyisela kum. Yona yoba yeyona nto ingcwele kuwe nakoonyana bakho.
10 Nimele niyidlele kweyona ndawo ingcwele.+ Yonke into eyindoda ifanele iyidle.+ Yoba yinto engcwele kuwe.+
11 Kuko oku okuya kuba kokwakho: Umnikelo+ wesipho sabo kunye nawo wonke umnikelo otshangatshangiswayo+ woonyana bakaSirayeli. Ndiwunika wena noonyana bakho neentombi zakho ezikunye nawe,+ ube ngumxhesho wexesha elingenammiselo. Wonke ubani ohlambulukileyo endlwini yakho angawudla.+
12 “Yonke ioli eyeyona ilungileyo nayo yonke iwayini entsha eyeyona ilungileyo nokudla okuziinkozo, iintlahlela zabo,+ abazinika uYehova, ndizinike wena.+
13 Iintlahlela zako konke okusezweni labo, abazizisa kuYehova, zoba zezakho.+ Wonke ubani ohlambulukileyo endlwini yakho angazidla.
14 “Yonke into enikelweyo kwaSirayeli yoba yeyakho.+
15 “Yonke into evula isibeleko,+ yalo lonke uhlobo lwenyama, abaya kuyisondeza kuYehova, ebantwini nakwizilo, yoba yeyakho. Noko ke, wona amazibulo abantu+ umele uwakhulule; namazibulo ezilo ezingahlambulukanga ufanele uwakhulule+.
16 Yaye ufanele uwakhulule ngexabiso lawo lenkululo ukususela kwanyanga-nye ubudala, ngokwexabiso elithelekelelwayo, leeshekele ezintlanu ngokweshekele yendawo engcwele.+ Yona iziigera ezingamashumi amabini.+
17 Kuphela ngamazibulo eenkunzi zeenkomo okanye amazibulo eenkunzi zeemvana okanye amazibulo eebhokhwe ongafanele uwakhulule.+ Ayinto engcwele wona. Igazi lawo+ ufanele ulifefe esibingelelweni, yaye uqhumisele ngamanqatha awo, ibe ngumnikelo wasemlilweni lowo olivumba elithozamisayo kuYehova.+
18 Inyama yawo yoba yeyakho. Njengencum yomnikelo otshangatshangiswayo nanjengomlenze wasekunene, yoba yeyakho.+
19 Yonke iminikelo engcwele,+ abayinikela kuYehova oonyana bakaSirayeli, ndiyinika wena ndawonye noonyana bakho neentombi zakho, ibe ngumxhesho wexesha elingenammiselo.+ Ingumnqophiso wetyuwa wexesha elingenammiselo phambi koYehova, kuwe ndawonye nenzala yakho.”+
20 Waqhubeka wathi uYehova kuAron: “Ezweni labo akuyi kuba nalifa, yaye akuyi kuba nasabelo phakathi kwabo.+ Ndim isabelo sakho nelifa lakho phakathi koonyana bakaSirayeli.+
21 “Khangela! oonyana bakaLevi ndibanika zonke izishumi+ kwaSirayeli njengelifa ngenxa yenkonzo yabo, inkonzo yasententeni yokuhlangana.
22 Oonyana bakaSirayeli bafanele bangaphindi basondele ententeni yokuhlangana ukuze bangaziziseli isono baze bafe.+
23 NgabaLevi abafanele baphumeze inkonzo yasententeni yokuhlangana, yaye ngabo abaya kuphendula ngesiphoso sabo.+ Kungummiselo wexesha elingenammiselo ukuthi abafanele bafumane lifa phakathi koonyana bakaSirayeli.+
24 Ngokuba isishumi soonyana bakaSirayeli, abasinikela kuYehova njengomnikelo, ndisinike abaLevi njengelifa. Kungenxa yoko ndithe kubo, ‘Abafanele bafumane lifa phakathi koonyana bakaSirayeli.’”+
25 Wandula ke wathetha uYehova kuMoses, esithi:
26 “Thetha kubaLevi, uthi kubo, ‘Niya kwamkela koonyana bakaSirayeli isishumi endininika sona esiphuma kubo njengelifa lenu,+ yaye nimele nithabathe isishumi kwisishumi+ eso nize nenze ngaso umnikelo kuYehova.
27 Yaye siya kubalelwa kuni njengomnikelo wenu, njengokudla okuziinkozo kwasesandeni+ nanjengemveliso epheleleyo yesixovulelo sewayini okanye seoli.
28 Ngokunjalo nani niya kunikela umnikelo kuYehova ngazo zonke izishumi zenu eniya kuzamkela koonyana bakaSirayeli, nize kuzo ninike uAron umbingeleli umnikelo kaYehova.
29 Kuzo zonke izipho eninikwa zona, ezona zilungileyo kuzo,+ nonikela ngazo yonke iminikelo kaYehova, ibe yinto engcwele evela kuzo.’
30 “Uze uthi ke kubo, ‘Ekunikeleni kwenu ezona zilungileyo kuzo,+ ngokuqinisekileyo oko kuya kubalelwa kubaLevi njengemveliso yasesandeni nanjengemveliso yesixovulelo sewayini okanye seoli.
31 Yaye nimele nikudlele oko kuyo yonke indawo, nina nezindlu zenu, kuba ngumvuzo wenu lowo ngenxa yenkonzo yenu ententeni yokuhlangana.+
32 Kwaye nimele ningaziziseli isono ngawo ekunikeleni kwenu ngeyona nxalenye ilungileyo yawo, yaye nimele ningazihlambeli izinto ezingcwele zoonyana bakaSirayeli, ukuze ningafi.’”+
Yithumele
Yithumele
Numeri 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 Ke kaloku uPetros noYohane babenyuka besiya etempileni ngelixa lomthandazo, ilixa lesithoba,+
2 yaye kwakuthwelwe indoda ethile eyayisisiqhwala ukususela esibelekweni+ sikanina, eyayibekwa mihla le kufuphi nomnyango wetempile owawubizwa ngokuthi Omhle,+ ukuze icele izipho zenceba kwabo babengena etempileni.+
3 Yathi yakubona uPetros noYohane beza kungena etempileni yacela izipho zenceba.+
4 Kodwa uPetros noYohane, bayondela+ baza bathi: “Khangela apha kuthi.”
5 Ngoko yamilisela ingqalelo yayo kubo, ilindele ukufumana okuthile kubo.
6 Noko ke, uPetros wathi: “Isilivere negolide andinayo, kodwa oko ndinako ndikunika kona:+ Egameni likaYesu Kristu umNazarete,+ hamba!”+
7 Ngako oko wayibamba ngesandla sasekunene+ waza wayiphakamisa. Ngephanyazo iintende zeenyawo zayo namathambo amaqatha ayo aqiniswa;+
8 yaye, ixhuma,+ yema, yaqalisa ukuhamba, yaza yangena kunye nabo etempileni,+ ihamba ixhumaxhuma, idumisa uThixo.
9 Bonke abantu+ bayibona ihamba idumisa uThixo.
10 Ngaphezu koko, bayiqonda, ukuba yila ndoda ibidla ngokuhlalela izipho zenceba ngakwiSango Elihle+ letempile, baza bakhwankqiswa, bathabatheka ngokugqithiseleyo+ koko kwakwenzekile kuyo.
11 Ngoko, njengoko lo mntu wayebambelele kuPetros noYohane, bonke abantu babalekela kubo evarandeni ekuthiwa yekaSolomon,+ bethe thwanga kukumangaliseka.
12 Akukubona oku uPetros, wathi ebantwini: “Madoda akwaSirayeli, kutheni namangaliswa koku, okanye kutheni nondela kuthi ngokungathi simenze wahamba ngawethu amandla okanye ngozinikelo lobuthixo?+
13 UTHIXO ka-Abraham nokaIsake nokaYakobi,+ uTHIXO wookhokho bethu, umzukisile+ uMkhonzi wakhe,+ uYesu, lowo nina namnikelayo+ naza namkhanyela phambi kobuso bukaPilato, xa wayegqibe kwelokuba amkhulule.+
14 Ewe, namkhanyela lowo ungcwele nolilungisa,+ yaye nacelela indoda, umbulali,+ ukuba inikelwe kuni ngesisa,
15 ke yena uMmeli Oyintloko wobomi nambulala.+ Kodwa uThixo wamvusa kwabafileyo, sibakala eso thina esingamangqina aso.+
16 Ngenxa yoko igama lakhe, ngokholo lwethu egameni lakhe, lenze lo mntu nimbonayo nenimaziyo womelela, kwaye ukholo olungaye lunike lo mntu oku kuphila kupheleleyo emehlweni enu nonke.
17 Yaye ngoku, bazalwana, ndiyazi ukuba nenza ngokungazi,+ kanye njengoko nabalawuli benu+ benjenjalo.
18 Kodwa ngale ndlela uThixo uzizalisekisile izinto awazazisa kwangaphambili ngomlomo wabo bonke abaprofeti, ezo uKristu wakhe wayeya kubandezeleka ngazo.+
19 “Guqukani,+ ke ngoko, nijike+ khon’ ukuze zicinywe izono zenu,+ ukuze amaxesha okuhlaziya+ eze evela kuYehova ngenkqu
20 nokuze athumele uKRISTU omiselwe ngenxa yenu, uYesu,
21 lowo izulu, eneneni, limele limgcine kulo+ de kube ngamaxesha okubuyiselwa+ kwezinto zonke awathetha ngazo uThixo ngomlomo wabaprofeti+ bakhe abangcwele bexesha lakudala.
22 Enyanisweni, uMoses wathi, ‘UYehova uThixo uya kunivelisela phakathi kwabazalwana benu umprofeti onjengam.+ Nimele nimphulaphule ngokuvumelana nezinto zonke azithethayo kuni.+
23 Eneneni, nawuphi na umphefumlo ongamphulaphuliyo loo mProfeti uya kutshatyalaliswa ngokupheleleyo phakathi kwabantu.’+
24 Yaye bonke abaprofeti, enyanisweni, ukususela kuSamuweli nabo balandelelanayo, bonke abo baye bathetha, baye bayivakalisa ngokucacileyo le mihla.+
25 Nina ningoonyana+ babaprofeti nabomnqophiso uThixo awanqophisana ngawo nookhokho benu, esithi kuAbraham, ‘Ziya kusikelelwa ngembewu yakho zonke iintsapho zomhlaba.’+
26 UThixo, emva kokuvusa uMkhonzi wakhe, wamthumela kuni kuqala+ ukuze anisikelele ngokuthi akhwebule ngamnye kwizenzo zenu zokungendawo.”
Yithumele
Yithumele
IZenzo 3
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=44&Chapter=3&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D3%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
FEBRUWARI 14, 2014
KUMZANTSI KOREA
Abahlali BakuMzantsi Korea Bazikise Ukucinga Ngenkululeko Yesazela
KUHLOLISISO olwenziwa eSeoul, eKorea, lubonisa ukuba abantu abaninzi balala ngengub’ enye norhulumente welo, xa esithi abo bangafuniyo ukuya emkhosini ngenxa yezazela bamele babe neminye imisebenzi abayenzela ilizwe labo engalawulwa ngumkhosi. Ukususela ngoNovemba 4-7, 2013, kuye kwenziwa uhlolisiso kubantu abayi-1 211 eKorea, i-68% yabo iye yathi kubhetele abantu benzele ilizwe eminye imisebenzi kunokuba bavalelwe entolongweni xa bengavumi ukuya emkhosini. Olu hlolisiso lubonisa ukuba abahlali baseKorea baye bayitshintsha indlela abacinga ngayo kulo mba, kuba ngo-2008, kwakuhlolisiso olufanayo yayiyi-29% kuphela eyathi makubekho eminye imisebenzi eyenziwayo engenanto yakwenza nomkhosi.
Kubonakala ngathi nezinye iingcali zomthetho beziya kufuna kube njalo. Kwincwadi yakhe ethi, “Dilemma Surrounding Conscientious Objection to Military Service,” uHan In-seop, oyiprofesa kwiCandelo Lezomthetho kwiYunivesithi yaseSeoul, uthi: “Akukho jaji ebiya kuthi abantu abangavumiyo ukuya emkhosini ngenxa yezazela zabo bophule umthetho. Abavalelwa nokuvalelwa kuba kuyaziwa ukuba abazi kubaleka. Iijaji ziyakhathazeka sihlandlo ngasinye zigweba abantu abangayiyo emkhosini ngenxa yezazela zabo.”
Lo mba sowukhe waphathwa nakwenye ifilimu eyenziwe yi-National Human Rights Commission of Korea. Kule filimu kukho nendawo ebonisa ngelinye iNgqina likaYehova elingazange livume ukuya emkhosini. Umalathisi wale filimu wayenza emva kokuva ukuba nyaka ngamnye, amawakawaka amaNgqina kaYehova athothoza kwesimnyama kuba nje engavumi ukuya emkhosini. Ngokolunye uhlolisiso lwe-United Nations Human Rights Council lwangoJuni 2013, i-93% yamaNgqina avalelwe ezintolongweni ngenxa yokungayi emkhosini ikuMzantsi Korea.
Fowunela:
UJ. R. Brown, Office of Public Information, tel. +1 718 560 5000
EKorea: uDae-il Hong, tel. +82 31 690 0055


text:
NGABA YADALWA?
Indlela Isele Elizala Ngayo
ISELE laseOstreliya ekukholelwa ukuba laphela ukususela ngo-2002, lalizala ngendlela engaqhelekanga. Eli sele laliwaginya amaqanda alo lize liwagcine esiswini malunga neeveki ezintandathu. Kamva laliye lizale ngomlomo amasele akhule ngokupheleleyo.
Ukuze lingawetyisi amaqanda alo, eli sele kwakufuneka lingatyi lize liyeke nokukhupha iacid esesiswini. Kuyacaca ukuba imichiza ekhutshwa ngamaqanda xa eqanduselwa yayibangela ukuba eli sele lingayikhuphi iacid.
Eli sele lalizala malunga namasele ayi-24. Ngexesha elizala ngalo, abantwana balo babephuma benobunzima obumalunga ne-40 pesenti yobunzima bomzimba walo. Oku bekunokufaniswa nebhinqa ebelinobunzima obuziikhilogram eziyi-68 ngaphambi kokuba likhulelwe abantwana abayi-24 ngamnye wabo enobunzima obuziikhilogram eziyi-1.8. La mantshontsho ayesinweba isisu sikanina ade aminxeke iziphunga kuze kunyanzeleke ukuba aphefumle ngesikhumba sakhe.
Kwakuthatha iintsuku eziliqela ukuzala la mantshontsho. Xa unina ebona ngathi kukho ingozi, wayezala ngokuwahlanza. Abaphandi bakhe babukela enye imazi ikhupha amantshontsho amathandathu iwaticela kumgama onokuba yimitha ubude.
Ukuba indlela yesele yokuzala ayizange idalwe njengokuba abanye besitsho, isele bekuya kufuneka lenze utshintsho olukhulu kwindlela elenza ngayo izinto nakwindlela eliyiyo. UMichael J. Tyler, usosayensi okholelwa ukuba izinto zazivelela uthi: “Yinto engenakwenzeka ukuba likwazi ukutshintsha kwindlela elizala ngayo ukuba sithi alidalwanga, lo mkhwa awunakwenzeka nje kwaphela.” UTyler uphinda athi, ekuphela kwengcaciso esengqiqweni yeyokuba amalungu enzala esele “abumbeka ngaxeshanye.” Oko kuthetha ukuba ladalwa. *
Ucinga ntoni? Ngaba indlela isele elizala ngayo yazivelela? Okanye ngaba yadalwa?
^ isiqe. 7 Kwincwadi yakhe iOrigin of Species, uCharles Darwin wathi: “Ukuqhelana kwezinto eziphilayo nendawo eziphila kuyo kwenzeka kuphela xa iimeko zotshintsho zivuma, akuzenzekeli nje nakanjani.”


text:
ISAHLUKO 27
“Hayi Indlela Okukhulu Ngayo Ukulunga Kwakhe!”
1, 2. Kukhulu kangakanani ukulunga kukaThixo, yaye iBhayibhile ilugxininisa njani olu phawu?
BEHLELI phandle yaye begcakamele ilanga, abahlobo abakhulu banandipha isidlo kunye, behleka bencokola bevuyela ubuhle bemini. Qelele phayaa, umlimi ujonge emasimini akhe ezaliswe luvuyo njengoko ebona amafu edibana yaye kuqalisa nokuchaphaza. Kwenye indawo, indoda nomfazi wayo bazele luchulumanco njengoko bebona umntwana wabo eqalisa ukuqingqa.
2 Enoba bayakwazi okanye abakwazi oko, bonke aba bantu bavuyiswa yinto enye—ukulunga kukaYehova uThixo. Amakholwa adla ngokuliphindaphinda ibinzana elithi “UThixo ulungile.” Kodwa yona iBhayibhile iligxininisa nangakumbi elo binzana. Ithi: “Hayi indlela okukhulu ngayo ukulunga kwakhe!” (Zekariya 9:17) Kodwa kubonakala ukuba bambalwa namhlanje abayaziyo intsingiselo yokwenene yaloo mazwi. Yintoni kanye kanye ebandakanywa kukulunga kukaYehova uThixo, yaye olu phawu lukaThixo lumchaphazela njani ngamnye wethu?
Inkalo Ebalaseleyo Yothando LukaThixo
3, 4. Kuyintoni ukulunga, yaye kutheni ukulunga kukaYehova kunokuchazwa ngeyona ndlela ifanelekileyo njengendlela yokubonakaliswa kothando lobuthixo?
3 Kwiilwimi ezininzi, igama elithi “ukulunga” ligama nje eliqhelekileyo. Noko ke, iBhayibhile ityhila ukuba ukulunga akulogama nje liqhelekileyo. Ngokuyintloko, libhekisela ekuthini tye nakwihambo egqibeleleyo. Ngoko, ngandlel’ ithile sinokuthi ukulunga kuyinxalenye yobuntu bukaYehova. Zonke iimpawu zakhe—kuquka amandla akhe, ukuba sesikweni kwakhe, nobulumko bakhe—zilungile ngokugqibeleleyo. Ukanti, ukulunga kusekwanokuchazwa ngeyona ndlela ifanelekileyo njengendlela yokubonakaliswa kothando lukaYehova. Ngoba?
4 Ukulunga kuluphawu olubonakaliswa ngezenzo. Umpostile uPawulos wabonisa ukuba ebantwini lunomtsalane nangaphezu kobulungisa. (Roma 5:7) Umntu olilungisa unokuthenjwa ukuba uya kuwuthobela ngokuthembekileyo umthetho, kodwa umntu olungileyo wenza okungakumbi. Uthabatha amanyathelo okufuna ukunceda abanye. Njengoko siza kubona, ngokuqinisekileyo uYehova ulungile ngaloo ngqiqo. Ngokucacileyo, oko kulunga kubangelwa luthando olukhulu lukaYehova.
5-7. Kwakutheni ukuze uYesu ale ukubizwa kuthiwe “Mfundisi Olungileyo,” yaye ngaloo ndlela yiyiphi inyaniso ebalulekileyo awayingqinayo?
5 Kwakhona ukulunga kukaYehova akunakulinganiswa nanto. Kungekudala ngaphambi kokufa kukaYesu, kweza ndoda ithile kuye yaza yambuza umbuzo, ibhekisela kuye ngokuthi “Mfundisi Olungileyo.” UYesu wayiphendula wathi: “Kutheni undibiza ngokuthi olungileyo? Akukho bani ulungileyo, ngaphandle komnye, uThixo.” (Marko 10:17, 18) Isenokuba iyakothusa noko le mpendulo. Kwakutheni ukuze uYesu ayilungise loo ndoda? Kanti uYesu wayengenguye na ‘uMfundisi Olungileyo’?
6 Ngokucacileyo, le ndoda yayiwasebenzisa amazwi athi “Mfundisi Olungileyo” kuba ifuna ukumzukisa. Ngokuthozama uYesu walujolisa kuBawo wakhe wasezulwini uzuko olunjalo, olunge ngomlinganiselo ophakamileyo. (IMizekeliso 11:2) Kodwa kwakhona uYesu wayengqina inyaniso ebalulekileyo. NguYehova kuphela ongumlinganiselo woko kulungileyo. Nguye kuphela onelungelo elipheleleyo lokumisela oko kulungileyo noko kubi. UAdam noEva, ngokutya kwabo ngemvukelo kumthi wokwazi okulungileyo nokubi, babefuna ukulithabathela kubo elo lungelo. Ngokungafaniyo nabo, ngokuthobekileyo uYesu ukushiyela kuYise ukumisela imilinganiselo.
7 Ngaphezu koko, uYesu wayesazi ukuba uYehova ungumthombo wako konke oko kulunge ngokwenene. UnguMniki waso “sonke isipho esilungileyo naso sonke isipho esigqibeleleyo.” (Yakobi 1:17) Makhe sihlolisise indlela ukulunga kukaYehova okubonakala ngayo kuphawu lwakhe lokuba nesisa.
Ubungqina Bokulunga Okukhulu KukaYehova
8. UYehova ukubonise njani ukulunga kulo lonke uluntu?
8 Wonk’ ubani okhe waphila uye wangenelwa kukulunga kukaYehova. INdumiso 145:9 ithi: “UYehova ulungile kubo bonke.” Yiyiphi eminye imizekelo yako konke ukulunga kwakhe? IBhayibhile ithi: “[Akazange] azishiye ngokwakhe ngaphandle kobungqina ngokuba wenza okulungileyo, eninika iimvula ezivela ezulwini namaxesha emveliso, ezizalisa iintliziyo zenu ngokutya nangokuchwayita.” (IZenzo 14:17) Ngaba wakha waziva uchwayitile xa unandipha isidlo esimnandi? Ukuba uYehova ebengathanga ngenxa yokulunga kwakhe wenza umhlaba namanzi awo ahlaziyayo “namaxesha emveliso” okuvelisa intabalala yokutya, bezingenakubakho izidlo. UYehova ukubonisa ukulunga okunjalo kungekuphela nje kwabo bamthandayo kodwa kuye wonk’ ubani. UYesu wathi: “[Ulenza] ilanga lakhe liphume kubantu abangendawo nabalungileyo nemvula [uyinisa] kubantu abangamalungisa nabangengomalungisa.”—Mateyu 5:45.
UYehova ‘uninika iimvula ezivela ezulwini namaxesha emveliso’
9. Iapile likubonisa njani ukulunga kukaYehova?
9 Abaninzi bazithabatha lula ezi ngenelo zesisa ezibangelwa kukusebenza kwelanga, imvula, namaxesha emveliso. Ngokomzekelo, khawucinge nje ngeapile. Lisisiqhamo esiqhelekileyo kuyo yonke imimandla yomhlaba enemozulu epholileyo. Ukanti, liyabukeka, linencasa, yaye linencindi ehlaziyayo nenezondlo. Ngaba ubusazi ukuba ehlabathini lonke kukho malunga neendidi ezingama-7 500 ezahlukahlukeneyo zama-apile, anombala obomvu nobugolide nomthubi noluhlaza, nanobukhulu obahlukahlukeneyo ukususela kobediliya ukusa kobembambusi? Ukuba unokubeka esandleni sakho imbewu encinane yeapile, ibonakala njengento engenamsebenzi. Kodwa kuyo kukhula omnye weyona mithi ithandekayo. (INgoma yazo iiNgoma 2:3) Rhoqo ngentwasahlobo imithi yama-apile iyatyatyamba; ize rhoqo ekwindla ivelise iziqhamo. Nyaka ngamnye—kangangeminyaka engama-75—ngokomlinganiselo umthi omnye wama-apile uvelisa iziqhamo ezinokuzalisa iibhokisi ezingama-20 ezinobunzima obuziikhilogram ezili-19 inye!
10, 11. Izivamvo zikubonisa njani ukulunga kukaThixo?
10 Ngenxa yokulunga kwakhe okungenasiphelo, uYehova uye wasinika umzimba ‘owenziwe ngokumangalisayo,’ onezivamvo ezenzelwe ukusinceda ukuba siyiqonde imisebenzi yakhe yaye siyinandiphe. (INdumiso 139:14) Khawucinge nje kwakhona ngala mibono echazwe ekuqaleni kwesi sahluko. Yintoni eyenza ukuba ezo zihlandlo zibukeke? Zizidlele ezitum-tum zomntwana owonwabileyo. Ukugxagxaza kwemvula emasimini. Imibalabala emihle yokutshona kwelanga. Iliso lomntu lenziwe lakwazi ukubona imibala eyahlukeneyo engaphezu kwama-300 000! Yaye isivamvo sethu sokuva sahlukanisa isandi selizwi elithandekayo, isandi somoya ovuthuza imithi, nokugigitheka kosana. Ngubani owenze ukuba sikwazi ukuyoliswa koko sikubukelayo noko sikuvayo? IBhayibhile ithi: “Indlebe evayo neliso elibonayo—uYehova uzenzile zombini.” (IMizekeliso 20:12) Kodwa sisakhankanye izivamvo ezimbini kuphela.
11 Isivamvo sokujoja sibobunye ubungqina bokulunga kukaYehova. Impumlo yomntu iyakwazi ukwahlukanisa amavumba ahlukeneyo amalunga ne-10 000. Khawucinge nje ngamavumba ambalwa: ivumba lokutya okuthandayo, elezityalo, elamagqabi omileyo, nelomlilo ofudumeleyo. Yaye isivamvo sokuchukumisa sikwenza ukunandiphe ukubetha kwempepho epholileyo ebusweni bakho, ukwangiwa ngulowo umthandayo, nokuva ukuthamba kwesiqhamo esisesandleni sakho. Xa uluma into, kusebenza isivamvo sakho sokungcamla. Uyoliswa bubumnandi besiqhamo njengoko ungcamla iincindi zaso ezahlukahlukeneyo. Ewe, sinesizathu esihle sokudanduluka sithi ngoYehova: “Hayi ukuba kuninzi kokulunga kwakho, okugcinele abo bakoyikayo!” (INdumiso 31:19) Kodwa ke, uYehova ‘ubagcinele’ njani ukulunga abo banoloyiko lobuthixo?
Iingenelo Ezingunaphakade Zokulunga
12. Ngawaphi amalungiselelo kaYehova angawona abalulekileyo, yaye ngoba?
12 UYesu wathi: “Kubhaliwe kwathiwa, ‘Akaphili ngasonka sodwa umntu, uphila ngamazwi onke aphuma emlonyeni kaYehova.’” (Mateyu 4:4) Eneneni, amalungiselelo kaYehova okomoya anokusizisela iingenelo ezingakumbi kunalawo okwenyama, kuba akhokelela kubomi obungunaphakade. KwiSahluko 8 sale ncwadi, siye saphawula ukuba uYehova usebenzise amandla akhe okubuyisela kule mihla yokugqibela ukuze azise iparadesi yokomoya. Eyona nto ibalasele ngayo loo paradesi yintabalala yokutya kokomoya.
13, 14. (a) Yintoni umprofeti uHezekile awayibonayo embonweni, yaye oko kunayiphi intsingiselo kuthi namhlanje? (b) Ngawaphi amalungiselelo okomoya anik’ ubomi uYehova awenzela abakhonzi bakhe abathembekileyo?
13 Kwesinye seziprofeto ezikhulu zeBhayibhile ezingokubuyiselwa, umprofeti uHezekile waboniswa umbono wetempile ebuyiselweyo nezukisiweyo. Kuloo tempile kwakuqukuqela umsinga wamanzi, owawusiya usiba banzi yaye usiba nzulu ngakumbi nangakumbi de waba ‘ngumsinga omkhulu.’ Naphi na apho wawuqukuqela khona, loo mlambo wawuzisa iintsikelelo. Emacaleni awo kwakuchume imithi eyayivelisa ukudla neyayiphilisa. Yaye loo mlambo wada waphilisa noLwandle Olufileyo olwalumtyuba yaye kungekho nto iphilayo kulo! (Hezekile 47:1-12) Kodwa kwakuthetha ntoni konke oko?
14 Lo mbono wawuthetha ukuba uYehova wayeza kulibuyisela ilungiselelo lakhe lonqulo olunyulu, njengoko lwalufanekiselwa yitempile eyabonwa nguHezekile. Njengaloo mlambo wasembonweni, amalungiselelo kaThixo obomi ayeza kuqukuqelela ebantwini bakhe ngomlinganiselo omkhulu kakhulu. Ukususela ekubuyiselweni konqulo olunyulu ngowe-1919, uYehova uye wabasikelela abantu bakhe ngamalungiselelo anik’ ubomi. Njani? Kaloku iiBhayibhile, uncwadi lweBhayibhile, iintlanganiso, neendibano, ziye zonke zanceda ekudluliseleni iinyaniso ezibalulekileyo kwizigidi zabantu. Ngala malungiselelo uYehova uye wafundisa abantu ngelona lungiselelo libalulekileyo lobomi—idini lentlawulelo likaKristu, elibanika ukuma okucocekileyo phambi kukaYehova nethemba lobomi obungunaphakade bonke abo bamthanda ngokunyanisekileyo uThixo. * Ngoko ke, ebudeni bale mihla yokugqibela, ngoxa ihlabathi liye lathwaxwa yindlala yokomoya, abantu bakaYehova bona banandipha isidlo sokomoya.—Isaya 65:13.
15. Ukulunga kukaYehova kuza kuqukuqela ngayiphi ingqiqo kuluntu oluthembekileyo ebudeni boLawulo Lwewaka Leminyaka lukaKristu?
15 Kodwa umlambo wasembonweni kaHezekile awuyeki ukuqukuqela ekuphelisweni kwale nkqubo indala yezinto. Kunoko, uya kuqukuqela kakhulu nangakumbi ebudeni boLawulo Lwewaka Leminyaka lukaKristu. Ngoko, ngoBukumkani bukaMesiya, uYehova uza kulisebenzisa ngokupheleleyo ixabiso ledini likaYesu, aze ngokuthe ngcembe aluzise emfezekweni uluntu oluthembekileyo. Siya kwandula ke sikuvuyele kakhulu ukulunga kukaYehova!
Iinkalo Ezingakumbi Zokulunga KukaYehova
16. IBhayibhile ibonisa njani ukuba ukulunga kukaYehova kubandakanya ezinye iimpawu, yaye ziziphi ezinye zazo?
16 Ukulunga kukaYehova kubandakanya okungakumbi kunokuba nesisa. UThixo wathi kuMoses: “Ndiya kukudlulisa konke ukulunga kwam phambi kobuso bakho, ndivakalise igama likaYehova phambi kwakho.” Kamva ingxelo ithi: “UYehova wadlula phambi kobuso bakhe waza wavakalisa esithi: ‘UYehova, uYehova, uThixo onenceba nobabalo, ozeka kade umsindo, onobubele bothando obuninzi nenyaniso.’” (Eksodus 33:19; 34:6) Ngoko ukulunga kukaYehova kubandakanya iimpawu ezintle eziliqela. Makhe sihlolisise nje ezimbini zazo.
17. Luyintoni ubabalo, yaye uYehova ulubonakalise njani kubantu abangafezekanga?
17 ‘Ubabalo.’ Olu phawu lutyhila lukhulu ngendlela uYehova asebenzisana ngayo nezidalwa zakhe. Kunokuba abe ngqwabalala, abe ngqongqo, okanye akhohlakale, njengoko bedla ngokuba njalo abo banegunya phezu kwabanye, uYehova uyathantamisa yaye unobubele. Ngokomzekelo, uYehova wathi kuAbram: “Nceda, uphakamise amehlo akho kuloo ndawo ukuyo, uze ukhangele emntla nasemzantsi nasempuma nasentshona.” (Genesis 13:14) Iinguqulelo ezininzi ziyalishiya igama elithi “nceda.” Kodwa abaphengululi beBhayibhile baphawula ukuba kumbhalo wantlandlolo wesiHebhere kufakelwe ilungu legama eliguqula eli binzana lingabi ngumyalelo kodwa libe sisicelo sentlonelo. Ikho neminye imizekelo yoku. (Genesis 31:12; Hezekile 8:5) Khawuyithelekelele nje into yokuba, uMongami wendalo iphela athi “nceda” kubantu nje! Kweli hlabathi lingqwabalala, nelizaliswe lugonyamelo nobukrwada, akuhlaziyi na ukuphawula ukuba nobabalo kukaThixo wethu, uYehova?
18. UYehova ‘unenyaniso eninzi’ ngayiphi ingqiqo, yaye kutheni ekhuthaza nje loo mazwi?
18 ‘Unenyaniso eninzi.’ Ukunganyaniseki kuyinto yemihla ngemihla ehlabathini namhlanje. Kodwa iBhayibhile isikhumbuza isithi: “UThixo akamntu ukuba athethe ubuxoki.” (Numeri 23:19) Kangangokuba, uTito 1:2 uthi ‘uThixo akanakuxoka.’ Ulunge kakhulu ukuba angenza oko. Ngoko, izithembiso zikaYehova zithembeke ngokupheleleyo; amazwi akhe asoloko ezaliseka ngokuqinisekileyo. UYehova ude abizwe ngokuba ‘nguThixo wenyaniso.’ (INdumiso 31:5) Akaneli nje ngokukuphepha ukuthetha ubuxoki kodwa usasaza inyaniso eninzi. Akagogotyanga nto, yaye akangomntu weemfihlo; kunoko, uyabakhanyisela abakhonzi bakhe abathembekileyo ngobulumko bakhe obuninzi. * Ude abafundise indlela yokuphila ngokuvisisana nenyaniso ayisasazayo ukuze ‘baqhubeke behamba enyanisweni.’ (3 Yohane 3) Ngokuqhelekileyo, ukulunga kukaYehova kufanele kumchaphazele njani ngamnye wethu?
‘Khazimla Ngenxa Yokulunga KukaYehova’
19, 20. (a) Wazama njani uSathana ukuphelisa intembelo kaEva ekulungeni kukaYehova, yaye waba yintoni umphumo? (b) Ukulunga kukaYehova kufanele ngokufanelekileyo kube nawuphi umphumo kuthi, yaye ngoba?
19 Xa uSathana wahenda uEva emyezweni wase-Eden, waqala ngokuyiphelisa ngokuchuliweyo intembelo yakhe ekulungeni kukaYehova. UYehova wayethe kuAdam: “Kuyo yonke imithi yomyezo ungadla wanele.” Kumawakawaka emithi eyayizalise loo myezo, mnye kuphela uYehova awabalela ukuba badle kuwo. Kodwa, phawula indlela uSathana awawubhekisa ngayo umbuzo wakhe wokuqala kuEva: “Utshilo ngokwenene na uThixo ukuba nize ningadli kuyo yonke imithi yomyezo?” (Genesis 2:9, 16; 3:1) USathana wawagqwetha amazwi kaYehova ukuze enze uEva acinge ukuba uYehova wayebabandeza into elungileyo. Ngelishwa, elo qhinga lasebenza. UEva, njengamadoda namabhinqa amaninzi emva kwakhe, waqalisa ukukuthandabuza ukulunga kukaThixo, owayemnike yonke into awayenayo.
20 Siyabazi ubunzulu bentlungu nosizi olwabangelwa ngaloo mathandabuzo. Ngoko masithobele amazwi kaYeremiya 31:12 athi: “Ngokuqinisekileyo baya . . . [kukhazimla] ngenxa yokulunga kukaYehova.” Ngokwenene ukulunga kukaYehova kufanele kusenze sikhazimle luvuyo. Akukho mfuneko yokuba sizithandabuze iintshukumisa zikaThixo wethu, ozele kukulunga. Sinokuba nentembelo epheleleyo kuye, kuba ubanqwenelela okuhle kuphela abo bamthandayo.
21, 22. (a) Ziziphi ezinye iindlela onokuthanda ukubonisa ngazo uxabiso ngokulunga kukaYehova? (b) Luluphi uphawu esiza kuxubusha ngalo kwisahluko esilandelayo, yaye lwahluka njani kolo lokulunga?
21 Ngokubhekele phaya, sivuya kakhulu xa sifumana ithuba lokuthetha nabanye ngokulunga kukaThixo. Ngokuphathelele abantu bakaYehova, INdumiso 145:7 ithi: “Baya kumpompoza ngokukhankanywa kobuninzi bokulunga kwakho.” Suku ngalunye lokuphila kwethu, siyangenelwa ngandlel’ ithile ekulungeni kukaYehova. Kutheni ke singakwenzi uqheliselo nje suku ngalunye ukumbulela uYehova ngokulunga kwakhe, sikukhankanye ngokungqalileyo oko simbulela ngako? Ukucinga ngolo phawu, umbulela ngalo uYehova imihla ngemihla, nokuxelela abanye ngalo kuya kusinceda ukuba nathi simxelise uThixo wethu olungileyo. Yaye njengoko sifuna iindlela zokwenza okulungileyo, njengoko uYehova esenza, siya kusondela ngakumbi kuye. Umpostile uYohane owalupheleyo wabhala wathi: “Ntanda, yiba ngoxelisa, kungekhona okubi, kodwa okulungileyo. Lowo wenza okulungileyo uphuma kuThixo.”—3 Yohane 11.
22 Ukulunga kukaYehova kukwanxulunyaniswa nezinye iimpawu. Ngokomzekelo, uThixo ‘unobubele bothando obuninzi,’ okanye uthando olunyanisekileyo. (Eksodus 34:6) Olu phawu uYehova akalubonakalisi kubantu ngokubanzi njengokulunga, kodwa ulubonakalisa ngokukhethekileyo kubakhonzi bakhe abathembekileyo. Kwisahluko esilandelayo, siza kufunda indlela akwenza ngayo oko.
^ isiqe. 14 Awukho umzekelo omkhulu ngakumbi wokulunga kukaYehova kunalowo wentlawulelo. Kuzo zonke izigidi zezidalwa zomoya abenokukhetha kuzo, uYehova wakhetha uNyana wakhe othandekayo nokuphela kwamzeleyo ukuba asifele.
^ isiqe. 18 Ngesizathu esihle, iBhayibhile inxulumanisa inyaniso kunye nokukhanya. Umdumisi wacula wathi: “Thumela ukukhanya kwakho nenyaniso yakho.” (INdumiso 43:3) UYehova ubanika intabalala yokukhanya kokomoya abo bakulungeleyo ukufundiswa, okanye ukukhanyiselwa nguye.—2 Korinte 4:6; 1 Yohane 1:5.
Funda Okungakumbi
UThixo Uzalisa “Iintliziyo Zethu”
Mihla le uThixo uvumela nabantu abangenambulelo baxhamle kukulunga kwakhe.


text:
Incwadi Ekhethekileyo
“Kwimbali yonke yoluntu, iBhayibhile yeyona ncwadi isasazwe ngokubanzi.”—IThe World Book Encyclopedia.
KWIMINYAKA engaphezu kwama-550 eyadlulayo, uJohannes Gutenberg waseJamani waba ngumntu wokuqala ukushicilela ngomatshini. Incwadi enkulu yokuqala awayishicilelayo yiBhayibhile. * Ukususela ngoko, kuye kwashicilelwa izigidi ngezigidi zeencwadi ezithetha ngezinto ezahlukahlukeneyo. Noko ke, eyona ncwadi ibalaseleyo kuzo zonke yiBhayibhile.
Imibhalo yeBhayibhile (epheleleyo okanye inxalenye yayo) eye yashicilelwa, ithelekelelwa kwisi-4,7 samawaka ezigidi. Elo nani liliphinda izihlandlo ezingaphezu kwesihlanu inani lencwadi elandela iBhayibhile ngokusasazwa ngokubanzi, ebizwa ngokuba yiQuotations From Chairman Mao.
Komnye unyaka kutshanje, kuye kwasasazwa imibhalo yeBhayibhile epheleleyo okanye inxalenye yayo, engaphezu kwama-50 ezigidi. Iphephancwadi iThe New Yorker lithi: “IBhayibhile yeyona ncwadi ithengwa kakhulu minyaka le.”
IBhayibhile epheleleyo okanye inxalenye yayo iye yaguqulelwa kwiilwimi ezingaphezu kwama-2 400. Ubuncinane, inxalenye yeBhayibhile iyafumaneka ngeelwimi ezingaphezu kwama-90 ekhulwini.
Ababhali beBhayibhile abamalunga nesiqingatha bagqiba ukubhala iincwadi zabo engekazalwa uConfucius indoda yaseTshayina eyayisisilumko noSiddhārtha Gautama, owaqalisa ubuBhuda.
IBhayibhile inempembelelo enkulu kubugcisa bokuzoba, kuquka eyona mizobo yodumo ehlabathini lonke, inempembelelo emculweni nasekubhalweni kweencwadi ngokubanzi.
Abanye oorhulumente baye bamisela imithetho echasene nabantu abaneBhayibhile, iye yatshiswa ngabo bachasene nonqulo yaye iye yahlaselwa ngabagxeki kodwa zonke ezo nzame zitsho phantsi. Ayikho enye incwadi eye yachaswa ngaloo ndlela yaza yasinda ekubhangisweni.
Ezi zibakala zikhankanywe ngasentla zihlab’ umxhelo, akunjalo? Kakade ke, iinkcukacha eziphathelele umkhamo wokusasazwa kweBhayibhile, akuphela kobungqina bokuba iyincwadi enokuthenjwa. Kumanqaku alandelayo, siza kuhlolisisa izizathu ezihlanu ezibangela izigidi zabantu zikholelwe eBhayibhileni.
^ isiqe. 3 IBhayibhile eyashicilelwa ngulo kaGutenberg, yayiyinguqulelo yesiLatin yaye yagqitywa malunga nowe-1455.


text:
Ukweyiphi Imeko Umntu Ophantse Wafa?
Impendulo esuka eBhayibhileni
Abantu abaninzi abaphantse bafa bathi bakhumbula besahlukaniswa nemizimba yabo okanye bebona ukukhanya okuqaqambileyo okanye indawo entle. Incwadi ethi Recollections of Death ithi: ‘Abanye bathi bakujonga oko njengokubakrobisa kobunye ubomi.’ Nangona iBhayibhile ingathethi ngabantu abaphantse bafa, kodwa inenyaniso ebonisa ukuba abukho obunye ubomi emva kokufa.
Abafileyo, abazi nto.
IBhayibhile ithi abafileyo “abazi nto konke konke.” (INtshumayeli 9:5) Xa sisifa asidluleli kobunye ubomi kodwa asibikho. Imfundiso yokuba sinomphefumlo ongafiyo ayikho eBhayibhileni. (Hezekile 18:4) Ngenxa yoko, izinto ezenzeka kumntu ophantse wafa azimkrobisi ezulwini, esihogweni okanye kobunye ubomi.
Wathini uLazaro ngobomi basemva kokuba efile?
Ingxelo yeBhayibhile engoLazaro owakha wafa, ithi: Wavuswa nguYesu emva kokuba eneentsuku ezine efile. (Yohane 11:38-44) Ukuba wayonwabile uLazaro emva kokuba efile, uYesu wayeza kuba wayekhohlakele ngokumvusa. Noko ke, iBhayibhile ayithethi ngoLazaro emva kokuba efile. Ngokuqinisekileyo uLazaro ngewayebalisile ngobomi basemva kokuba efile ukuba babukho. UYesu wafanisa ukufa kukaLazaro nomntu oleleyo, nto leyo ebonisa ukuba uLazaro wayefile, wayengazi nto konke konke.
Funda Okungakumbi
Kwenzeka Ntoni Xa Umntu Eswelekile?
IBhayibhile inamabali abantu abasibhozo abavuswa ekufeni. Bathi kunjani engcwabeni?


text:
Iintshayelelo Onokuzisebenzisa
IMBONISELO
Umbuzo: Ngaba uyawazi la mazwi adumileyo?
Isibhalo: Yoh 3:16
Unokuthi: Le Mboniselo ichaza indlela ukubandezeleka nokufa kukaYesu okunokukunceda ngayo.
IMBONISELO (iphepha elingasemva)
Umbuzo: Jonga lo mbuzo uze ubone iindlela odla ngokuphendulwa ngazo. [Funda umbuzo wokuqala neempendulo zawo.] Ubunokuwuphendula uthini wena?
Isibhalo: Mat 4:1-4
Unokuthi: Ekubeni uMtyholi wayencokola noYesu ibe wamlinga, loo nto itheth’ ukuba akayongcinga nje embi. Ziziphi ezinye izinto ezithethwa yiBhayibhile ngoMtyholi? Eli nqaku liyanaba.
ISIMEMO SESIKHUMBUZO
Unokuthi: Sisasaza isimemo sesiganeko esibalulekileyo. [Nika umnini-mzi isimemo.] NgoMatshi 23, izigidi zabantu ehlabathini lonke ziza kube zihlanganisene ukuze zikhumbule ukufa kukaYesu Kristu ibe ziza kuphulaphula intetho yeBhayibhile efumaneka simahla ngendlela ukufa kwakhe okusinceda ngayo. Esi simemo sinexesha nendawo esiza kubanjelwa kuyo apha ekuhlaleni. Sicela uye ukuba uza kukwazi.
ZENZELE EYAKHO INTSHUMAYELO
Sebenzisa le mizekelo ingasentla ukuze uzenzele eyakho intshumayelo yasentsimini.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Ngoko yahlanganiswa ndawonye yonke indibano yoonyana bakaSirayeli eShilo,+ yaye bamisa intente yokuhlangana apho,+ njengoko ilizwe laloyisiwe phambi kwabo.+
2 Kodwa babekho ababesasele phakathi koonyana bakaSirayeli abo ilifa labo babengekalahluli, abangaba, izizwe ezisixhenxe.
3 Ngoko uYoshuwa wathi koonyana bakaSirayeli: “Kuya kude kube nini na nisonqena ukungena nilithabathe ilizwe+ aninike lona uYehova uTHIXO wookhokho benu?+
4 Nikelani ngamadoda amathathu kwisizwe ngasinye ndize ndiwathume, ukuze asuke ahambahambe elizweni aze alicande ngokwamafa abo, aze eze kum.+
5 Yaye amele alahlule phakathi kwawo libe zizabelo ezisixhenxe.+ UYuda uya kuqhubeka emi kummandla wakhe ngasemzantsi,+ yaye indlu kaYosefu iya kuqhubeka imi kumda wayo ngasemntla.+
6 Ke nina, niya kulicanda ilizwe libe zizabelo ezisixhenxe, yaye nimele nizizise apha kum, kwaye ndimele ndinenzele amaqashiso+ phambi koYehova uThixo wethu.
7 Kuba abaLevi abanasabelo phakathi kwenu,+ ngenxa yokuba ububingeleli bukaYehova lilifa labo;+ yaye uGadi noRubhen+ nesiqingatha sesizwe sikaManase+ balithabathile ilifa labo ngaphesheya kweYordan ukuya ngasempuma, elo uMoses umkhonzi kaYehova abanike lona.”+
8 Ngoko amadoda asuka ukuze ahambe, yaye uYoshuwa wabayalela+ abo babehamba besiya kucanda ilizwe, esithi: “Yiyani nize nihambahambe elizweni nilicande nize nibuyele kum, apha kulapho endiya kuthi ndinenzele amaqashiso+ phambi koYehova eShilo.”+
9 Ngoko amadoda ahamba alityhutyha ilizwe aza alicanda+ ngokwezixeko zalo laba zizabelo ezisixhenxe, encwadini. Emva koko eza kuYoshuwa enkampini eShilo,
10 yaye uYoshuwa wabenzela amaqashiso eShilo phambi koYehova.+ Ngaloo ndlela uYoshuwa wabahlulela ilizwe oonyana bakaSirayeli ngokwezabelo zabo.+
11 Kwaza kwaphuma iqashiso+ lesizwe soonyana bakaBhenjamin+ ngokweentsapho zabo, yaye umda weqashiso labo waphuma phakathi koonyana bakaYuda+ noonyana bakaYosefu.+
12 Yaye umda wabo waba kwimbombo engasemntla ukusuka eYordan, kwaye umda wenyuka waya kwithambeka laseYeriko+ ngasemntla waza wenyuka entabeni ngasentshona, yaye isiphelo sawo saba sentlango yaseBhete-aven.+
13 Yaye umda wawela ukusuka apho waya eLuzi,+ kwithambeka elingasemzantsi laseLuzi, oko kukuthi, iBheteli;+ yaye umda wehla waya eAtaroti-adare+ entabeni engasemzantsi, yaseBhete-horon+ eseMzantsi.
14 Yaye umda wamiswa wajikeleza kwicala elingasentshona ukuya ngasemzantsi ukusuka entabeni ejongene neBhete-horon ukuya ngasemzantsi; kwaye isiphelo sawo saba seKiriyati-bhahali, oko kukuthi, iKiriyati-yarim,+ isixeko soonyana bakaYuda. Eli licala elingasentshona.
15 Yaye icala elingasemzantsi lalingasesiphelweni seKiriyati-yarim, kwaye umda waphuma ngasentshona waza waya ngakumthombo wamanzi aseNefetowa.+
16 Umda wehla waya kwisiphelo sentaba ejongene nentlambo yonyana kaHinom,+ ekwintili yamaRefa+ ngasemntla, kwaye wehla waya kwintlambo kaHinom, kwithambeka lamaYebhusi+ ngasemzantsi, waza wehla waya e-En-rogele.+
17 Kwaye wamiswa ngasemntla waza waphuma waya e-En-shemeshe waphuma waya eGeliloti, engaphambi kokunyuka kweAdumim;+ yaye wehla waya kwilitye+ likaBhohan+ unyana kaRubhen.
18 Yaye wedlula waya kwithambeka elingasemntla ngaphambi kweArabha waza wehlela eArabha.
19 Yaye umda wedlulela kwithambeka elingasemntla laseBhete-hogela,+ yaye isiphelo sawo (umda) saba kwitheku elingasemntla loLwandle lweTyuwa+ ngasemzantsi ekupheleni kweYordan. Lo yayingumda ongasemzantsi.
20 Yaye iYordan yaba ngumda walo kwicala elingasempuma. Eli yayililifa loonyana bakaBhenjamin ngokweentsapho zabo, ngokwemida yalo macala onke.
21 Yaye izixeko zesizwe soonyana bakaBhenjamin ngokweentsapho zabo zaba yiYeriko+ neBhete-hogela ne-Emeki-ketsitse,
22 neBhete-arabha+ neTsemarayim neBheteli,+
23 neAvi nePara neOfra,+
24 neKefar-amoni neOfeni neGebha;+ izixeko ezilishumi elinesibini nemizi yazo.
25 IGibheyon+ neRama neBheheroti,
26 neMizpe+ neKefira+ neMotsa,
27 neRekem neIrpeli neTarala,
28 neTselaha,+ iHa-elefe neYebhusi, oko kukuthi, iYerusalem,+ iGibheya+ neKiriyati; izixeko ezilishumi elinesine nemizi yazo.
Eli yayililifa loonyana bakaBhenjamin ngokweentsapho zabo.+
Yithumele
Yithumele
Yoshuwa 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=6&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
1:1 Ilizwi likaYehova elafika kuHoseya unyana kaBheri, ngemihla kaUziya, kaYotam, ka-Ahazi, kaHezekiya, ookumkani bakwaYuda; ngemihla kaYarobheham unyana kaYowashe, ukumkani wakwaSirayeli.
1:2 Ukuqala kokuthetha kukaYehova noHoseya, wathi uYehova kuHoseya, Yiya uzeke umfazi wobuhenyu nabantwana bobuhenyu; ngokuba ilizwe lihenyuze kakhulu, lemka kuYehova.
1:3 Waya ke, wazeka uGomere intombi kaDibhelayim; wakhawula, wamzalela unyana.
1:4 UYehova wathi kuye, Mthiye igama lokuba nguYizereli; ngokuba kusaya kuba ngumzuzwana, ndiwavelele amagazi akwaYizereli kwindlu kaYehu, ndibuphelise ubukumkani bendlu kaSirayeli.
1:5 Kuya kuthi ngaloo mini ndisaphule isaphetha sakwaSirayeli entilini yaseYizereli.
1:6 Waphinda wakhawula, wazala intombi. Wathi uYehova kuye, Yithiye igama lokuba nguAkenzelwanga-mfesane ngokuba andiyi kuba saphinda ndiyenzele mfesane indlu kaSirayeli, ndingabaxoleli nokubaxolela.
1:7 Ndiya kuyenzela imfesane ke indlu kaYuda, ndibasindise ngoYehova uThixo wabo, ndingabasindisi ngasaphetha, nangakrele, nangamfazwe, ngamahashe, nangabamahashe.
1:8 Akumlumla ke uAkenzelwanga-mfesane, wakhawula wazala unyana.
1:9 Wathi uYehova, Mthiye igama lokuba nguAsibantu-bam; ngokuba aningabantu bam, nam andiyi kuba ngowenu.
1:10 Ke inani loonyana bakaSirayeli liya kuba ngangentlabathi yaselwandle, engalinganiswayo, engabalwayo; kuthi endaweni yokuba kuthiwe kubo, Aningabantu bam, kusuke kuthiwe kubo, Ningoonyana bakaThixo ophilileyo.
1:11 Bohlanganisana ndawonye oonyana bakaYuda noonyana bakaSirayeli, bazimisele intloko ibe nye, banyuke baphume kwelo zwe; kuba iya kuba nkulu imini yaseYizereli.
2:1 Yithini kubazalwana benu, Wenani, bantu bam! nithi koodade benu, Wa, Menzelwa-mfesane! Bambanani nonyoko, bambanani naye; kuba akamfazi wam, andindoda yakhe.
2:2 Nize nitsho asuse ubuhenyu bakhe ebusweni bakhe, nokukrexeza kwakhe phakathi kwamabele akhe;
2:3 hleze ndimhlube abe ze, ndimmise enjengamini wazalwa, ndimenze abe njengentlango, ndimmise abe njengelizwe elingumqwebedu, ndimbulale ngenxano;
2:4 ndingasikwa mfesane ngenxa yabantwana bakhe; kuba bengabantwana bobuhenyu bona.
2:5 Kuba unina uhenyuzile, wenze okuziintloni umzali wabo; ngokuba wathi, Ndiya kulandela izithandane zam, ezindinika isonka sam, namanzi am, uboya bam begusha neflakisi yam, ioli yam nento endiyiselayo.
2:6 Ngako oko, yabona, ndiya kuyibiyela indlela yakho ngameva, ndakhe udonga, angawufumani umendo wakhe.
2:7 Uya kuzisukela izithandane zakhe, angafiki kuzo; azifune, angazifumani: athi Ndiya kuya ndibuyele endodeni yam yokuqala, kuba bekulungile kum oko kunangoku.
2:8 Akazi ukuba ndim owamnikayo ingqolowa, newayini entsha, neoli; ndamandisela isilivere negolide, abasuka bayenzela uBhahali.
2:9 Ngako oko ndiya kubuya, ndiyithabathe ingqolowa yam ngexesha layo, newayini yam entsha ngexesha layo elimisiweyo; ndibuhluthe uboya beegusha, neflakisi yam yokugubungela ubuze bakhe.
2:10 Ngoku ke ndowatyhila amanye akhe emehlweni ezithandane zakhe, kungabikho bani umhlangulayo esandleni sam.
2:11 Ndoluphelisa lonke uvuyo lwakhe, umthendeleko wakhe, nokuthwasa kwenyanga kuye, neesabatha zakhe, namaxesha akhe onke amisiweyo.
2:12 Ndiya kuyibharhisa imidiliya yakhe, nemikhiwane yakhe, abesithi yena, Lutshedo lwam olu, endalunikwayo zizithandane zam; ndoyenza ibe lihlathi, idliwe ziinyamakazi zasendle.
2:13 Ndomvelela ngenxa yemihla yooBhahali, abeqhumisela ngayo kubo; abezihombisa ngamagabha akhe empumlo, nesambalo sakhe; abelandela izithandane zakhe, andilibale mna; utsho uYehova.
2:14 Ngako oko, yabona, ndiya kumrhwebesha, ndimse entlango, ndithethe kakuhle naye.
2:15 Ndomnika izidiliya zakhe, zithabathele khona, nentili yeAkore ibe lisango lethemba, aphendule khona njengeemini zobuncinane bakhe, nanjengemini yokunyuka kwakhe, ephuma ezweni laseYiputa.
2:16 Kuya kuthi ngaloo mini, utsho uYehova, undibize ngokuthi, Ndoda yam; ungabi sandibiza ngokuthi, Bhahali wam.
2:17 Ngokuba ndiya kuwasusa amagama ooBhahali emlonyeni wakhe, bangabi sakhunjulwa ngamagama abo.
2:18 Ngaloo mini ndobenzela umnqophiso namarhamncwa asendle, neentaka zezulu, nezinambuzane zomhlaba; ndaphule isaphetha nekrele nemfazwe, ezo zinto zingabikho ezweni; ndibahlalise bekholosile.
2:19 Ndokugana ube ngowam ngonaphakade, ndikugane ube ngowam ngobulungisa nangokusesikweni, nangenceba nangemfesane;
2:20 ndikugane ube ngowam ngokuthembeka, umazi uYehova.
2:21 Kuya kuthi ngaloo mini, ndiphendule, utsho uYehova; ndiya kuliphendula izulu, lona liphendule ihlabathi;
2:22 ihlabathi liphendule ingqolowa, newayini entsha, neoli; ezo zinto ziphendule uYizereli.
2:23 Ndozihlwayelela yena elizweni, ndimenzele imfesane uAkenzelwanga-mfesane; ndithi kuAsibantubam, Ungabantu bam; aze athi kum, UnguThixo wam.
3:1 Wathi uYehova kum, Phinda, uye uthande umfazi, ethandwa nguwabo, ekrexeza; njengoko uYehova abathandayo oonyana bakaSirayeli, bebheka thixweni bambi nje, bethanda izicumba zeerasintyisi.
3:2 Ndamthenga wangowam ngeshumi elinesihlanu lesilivere, nehomere yerhasi, neleteke yerhasi.
3:3 Ndathi kuye, Uze uhlalele mna imihla emininzi, ungahenyuzi, ungabi wandoda yimbi; nam ndenjenjalo kuwe.
3:4 Ngokuba oonyana bakaSirayeli baya kuhlala imihla emininzi bengenakumkani, bengenamthetheli, bengenambingelelo, bengenasimiso samatye, bengenaefodi namilonde-khaya.
3:5 Emveni koko baya kubuya oonyana bakaSirayeli, bamquqele uYehova uThixo wabo, noDavide ukumkani wabo; baye benkwantya kuYehova, nasekulungeni kwakhe ekupheleni kwemihla.
4:1 Liveni ilizwi likaYehova, nyana bakaSirayeli; ngokuba uYehova ubambene nabemi belizwe eli; ngokuba kungekho nyaniso, kungekho nceba, kungekho kwazi uThixo kweli lizwe.
4:2 Kukushwabula, nokuxoka, nokuncinitha, nokuba, nokukrexeza; bagqobhozile, igazi liphathelele kwigazi.
4:3 Ngenxa yoko ilizwe lenza isijwili, zithokombisile zonke izinto ezimi kulo; izinto eziphilileyo zasendle, neentaka zezulu, kwaneentlanzi zolwandle, ziyasuswa.
4:4 Kodwa makangabambani omnye nomnye, omnye makangamohlwayi omnye; abantu bakowenu banjengobambene nombingeleli.
4:5 Wokhubeka emini, umprofeti enawe akhubeke ebusuku, ndimtshabalalise unyoko.
4:6 Bayatshabalala abantu bam kukuswela ukwazi; kuba wena ukucekisile ukwazi, ndiya kukucekisa, ukuba ungabi ngumbingeleli kum. Wawulibala umyalelo kaThixo wakho; ndobalibala abantwana bakho nam.
4:7 Okukhona bandileyo, kokukhona bonileyo kum; uzuko lwabo ndiya kulwananisa ngocukucezo.
4:8 Badla idini lesono labantu bam; umphefumlo wabo bawuphakamisela ebugwenxeni babo.
4:9 Kuya kuthi, njengoko banjalo abantu, abe njalo umbingeleli; ndizivelele iindlela zakhe kuye, ndizibuyisele kuye iintlondi zakhe.
4:10 Bodla bangahluthi; bahenyuze bangandi; ngokuba bekuyekile ukumphulaphula uYehova.
4:11 Uhenyuzo, newayini, newayini entsha, ziwexula intliziyo.
4:12 Abantu bam babuzisa kumthi wabo; nentonga yabo iyabaxelela; ngokuba umoya wobuhenyu ubalahlekisile; bahenyuze bemka phantsi koThixo wabo.
4:13 Babingelela ezincotsheni zeentaba, baqhumisele ezindulini phantsi kwemioki nemipopulari nemiterebhinti, kuba ulungile umthunzi wayo; ngenxa yoko ziyahenyuza iintombi zenu, bayakrexeza oomolokazana benu.
4:14 Andiyi kuzivelela iintombi zenu, ngokokuba zihenyuza; noomolokazana benu, ngokokuba bekrexeza. Ngokuba nina ngokwenu nithi gu bucala namahenyukazi nibingelela namangawukazi; ngoko ke abantu abangaqondiyo baya kukhahleleka phantsi.
4:15 Ukuba uyahenyuza, Sirayeli, makangazeki ityala uYuda; musani ukuya eGiligali, ningenyuki niye eBhetaven, ningafungi nithi, Ehleli nje uYehova.
4:16 Kuba uSirayeli uyinjubaqa, njengethokazi eliyinjubaqa; ngoku uYehova uya kubalusela emphangalaleni, njengamatakane.
4:17 UEfrayim ubophene nezithixo; myekeni.
4:18 Igabadele imithayi yabo; bahenyuza behenyuzile; ziluthande nzulu ucukucezo iingweletshetshe zabo.
4:19 Umoya umbambile ngamaphiko awo; baya kudana yimibingelelo yabo.
5:1 Kuveni oku, babingeleli, nibaze iindlebe, nina ndlu kaSirayeli; nani ndlu yokumkani, bekani iindlebe; ngokuba uze kuni umgwebo lo; kuba nisuke naba ngumgibe eMizpa, naba ngumnatha otwatyululweyo phezu kweTabhore.
5:2 Bangxokile ukonakalisa ekunxaxheni kwabo; ke ndiyintethiso kubo bonke bephela.
5:3 Mna ndiyamazi uEfrayim, noSirayeli akagushiwe kum; ngokuba uhenyuzile ngoku, wena Efrayim, uSirayeli uzenze inqambi.
5:4 Izenzo zabo azivumi ukuba babuyele kuThixo wabo; kuba umoya wobuhenyu ukubo, abamazi uYehova.
5:5 Iqhayiya likaSirayeli liyangqina ebusweni bakhe; bokhubeka ooSirayeli noEfrayim ngobugwenxa babo; wokhubeka nabo kwanoYuda.
5:6 Baya kuya kumfuna uYehova, benempahla yabo emfutshane neenkomo zabo, bangamfumani; urhoxile kubo.
5:7 Banginiza kuYehova, kuba bezele oonyana abangengabo; ngoku ke ukuthwasa kwenyanga kuyabadla, kunye nezahlulo zabo zomhlaba.
5:8 Vuthelani izigodlo eGibheha, nexilongo eRama; wuhlabeni eBhetaven, nithi, Emva kwakho, Bhenjamin.
5:9 Kuya kuba senkangala kwelakwaEfrayim ngemini yokohlwaya; ezizweni zakwaSirayeli ndisazisile isimakade sesibetho.
5:10 Abathetheli bakwaYuda basuka baba njengabashenxisi bomda; ngoko ke ndophalaza phezu kwabo ubushushu bam njengamanzi.
5:11 UEfrayim uyacudiswa, uyavikiveka ngumgwebo; kuba usuke wavuma ukulandela umthetho wabo.
5:12 Mna ndinjengenundu kwaEfrayim, ndinjengombungu kwindlu kaYuda.
5:13 Xa wasibonayo uEfrayim isifo sakhe, uYuda walibona inxeba lakhe; uEfrayim wesuka waya eAsiriya, wathumela kukumkani uYarebhi. Akaba nako ukuniphilisa, akaba nako ukuninceda kwinxeba lenu.
5:14 Ngokuba ndinjengengonyama kwaEfrayim, ndinjengengonyama entsha kwindlu kaYuda mna; mna ndiyaqwenga ndimke, ndithimbe, kungabikho mhlanguli.
5:15 Ndiya kuhamba ndibuyele endaweni yam, bade beve benetyala, babufune ubuso bam. Ekubandezelekeni kwabo baya kundifuna benyamekile; bathi:
6:1 Yizani sibuyele kuYehova; kuba eqwengile, wosiphilisa; uxabele, wosibopha.
6:2 Wosidlisa ubomi, kwakuba ntsuku mbini; wosiphakamisa ngolwesithathu, sidle ubomi phambi kwakhe.
6:3 Masikwazi ke, masikusukele ukumazi uYehova; ukuphuma kwakhe kuqinisekile njengokuphuma kwesifingo, ukuba eze kuthi njengemvula, njengemvula evuthisayo, elinyakamisayo ilizwe.
6:4 Mandikuthini na, Efrayim? Mandikuthini na, Yuda? Uthando lwenu lunjengelifu lomso, lunjengombethe ophela kwakusasa.
6:5 Ngenxa yoko ndibaxozile ngabaprofeti, ndababulala ngamazwi omlomo wam; ukuze umgwebo wam uphume njengokukhanya.
6:6 Ngokuba ndinonelele uthando, andinonelele mbingelelo; ndinonelele ukwazi uThixo, ngaphezu kwamadini anyukayo.
6:7 Ke bona bawugqithile umnqophiso njengoAdam, banginiza kum apho.
6:8 IGiliyadi ngumzi wabasebenzi bobutshinga; uzele yimikhondo yegazi.
6:9 Bunjengokulalelwa kwendoda ngamatutu ubudlelane bababingeleli; bayancinitha endleleni eya kwaShekem, ewe, benze amanyala.
6:10 Endlwini kaSirayeli ndibone into ebanga amanwele; apho uEfrayim uyahenyuza, uSirayeli uzenza inqambi.
6:11 Kananjalo wena Yuda, umiselwe uvuno, ekukubuyiseni kwam ukuthinjwa kwabantu bam.
7:1 Ekumphiliseni kwam uSirayeli, kusuke kutyhileke ubugwenxa bukaEfrayim nobubi bakwaSamari; kuba besebenza ubuxoki, isela lingene, amatutu abhunyule ngaphandle.
7:2 Abatsho entliziyweni yabo ukuthi ndobukhumbula bonke ububi babo; ngoku zibangqongile iintlondi zabo, zabakho phambi kobuso bam.
7:3 Bamvuyisile ukumkani ngeento zabo ezimbi, nabathetheli ngokuxoka kwabo.
7:4 Bonke bephela bangabakrexezi; banjengeziko lezonka elibaselwe ngumoji-zonka, okha ayeke ukukhwezela, lo gama axovula intlama, ide ifukuke.
7:5 Ngemini yokumkani wethu abathetheli bazixhayele isifo ngobushushu bewayini; uthabathene nabagxeki.
7:6 Ngokuba bayisondeze intliziyo yabo emlaleni wabo, ngathi kusezikweni lezonka; bonke ubusuku ulele umoji-zonka wabo; kusasa lona livutha njengomlilo olenyayo.
7:7 Bonke bephela bashushu njengeziko lezonka, bayabadla abagwebi babo; bonke ookumkani babo bawile; akukho namnye kubo undinqulayo.
7:8 UEfrayim yena uzekazekana nezizwe; uEfrayim uliqebengwana lesonka elingaguqulwanga.
7:9 Abasemzini bawadlile amandla akhe, ukanti yena akazi; nezimvi zithe saa kuye, noko akazi yena.
7:10 Iqhayiya likaSirayeli liyangqina ebusweni bakhe; noko ababuyeli kuYehova uThixo wabo, abamfuni kuko konke oku.
7:11 UEfrayim unjengevukuthu elimathileyo, elingenantliziyo; babiza iYiputa, baya eAsiriya.
7:12 Ndothi, bakubon ukuba bayaya, ndiwutwabulule phezu kwabo umnatha wam, ndibathobe njengeentaka zezulu; ndiya kubathethisa ngokweendaba endazivakalisayo ebandleni labo.
7:13 Yeha ke bona! kuba babalekile kum. Yimbubho kubo! kuba bakreqile kum. Mna ngendibakhulule, basuka bona bathetha amanga ngam.
7:14 Abakhalanga kum ngeentliziyo zabo, basuka bamana bebhomboloza ezililini zabo; baqukana ngenxa yengqolowa newayini entsha, baphambuka, bandichasa.
7:15 Mna ndiziqeqeshile, ndazomeleza, iingalo zabo; ke bona bacinga ububi ngam.
7:16 Bayabuya, kodwa ababuyeli phezulu; banjengesaphetha esityeketyeke. Baya kuwa likrele abathetheli babo, ngenxa yobhavumo lolwimi lwabo. Oko kukugculelwa kwabo ezweni laseYiputa.
8:1 Beka isigodle emlonyeni wakho. Utshaba luyirhiwula indlu kaYehova njengexhalanga; ngenxa yokuba bewugqithile umnqophiso wam, bakreqa kumyalelo wam.
8:2 Baya kukhala kum, bathi, Thixo wethu, siyakwazi, thina Sirayeli.
8:3 Iyanuka kuSirayeli into elungileyo; utshaba malumsukele.
8:4 Bamise ookumkani, bengaveli kum; benze abathetheli, ndingazi mna; isilivere yabo negolide yabo bayenze izithixo, ukuze inqanyulwe.
8:5 Ithole lakho liyanuka, Samari: umsindo wam uyavutha kubo; kunini na bengakwazi ukuziphatha msulwa?
8:6 Ngokuba nalo elo liphuma kwaSirayeli; lenziwe yingcibi, aliThixo lona; ke liya kucoleka ithole lakwaSamari.
8:7 Ngokuba behlwayele umoya, baya kuvuna isaqhwithi. Akukho zimba kuwo; isithombo asenzi sikhwebu; nokuba besithe saba naso, besiya kudliwa ngabasemzini.
8:8 Uginyiwe uSirayeli; ngoku basezintlangeni njengempahla engananziweyo.
8:9 Kuba bona banyuke baya eAsiriya, njenge-esile lasendle lihamba lilodwa, lahlukile; ke yena uEfrayim uziqeshile izitharudane.
8:10 Nakuba beqesha nokuqesha ezintlangeni, ndiya kubabutha ngoku, baqale banciphe ngenxa yomthwalo wokumkani wabathetheli.
8:11 Kuba uEfrayim uzandisile izibingelelo zokona; kuye izibingelelo zaba zezokona.
8:12 Ndimbhalela into eninzi yemiyalelo yam; bayicingela into engento.
8:13 Imibingelelo yezipho zam bayayibingelela, bayidla ngokwenyama; ke ayakholeka kuYehova; ngokunje uya kubukhumbula ubugwenxa babo, azivelele izono zabo; baya kubuyela bona eYiputa.
8:14 Kuba uSirayeli wamlibala uMenzi wakhe, wakha amabhotwe; uYuda wayandisa imizi enqatyisiweyo. Ke mna ndiya kuthumela umlilo emizini yakhe, uzidle iingxande zakhe ezinde.
9:1 Musa ukuvuya, Sirayeli, ude ugcobe njengezizwe: ngokuba uhenyuzile, wemka kuThixo wakho; uthande utshequ ezandeni zonke zengqolowa.
9:2 Isanda nesixovulelo seoli asiyi kubondla, newayini entsha iya kunidanisa.
9:3 Abayi kuhlala ezweni likaYehova; uEfrayim uya kubuyela eYiputa, badle izinto eziyinqambi eAsiriya.
9:4 Abayi kumthululela uYehova iwayini, ayiyi kuba mnandi kuye nemibingelelo yabo; ukudla kwabo kubo kuya kuba njengesonka sabalilayo. Bonke abakudlayo baya kuba ziinqambi; ngokuba ukudla kwabo kuya kuba kokwabo, akuyi kungena endlwini kaYehova.
9:5 Nothini na ngemini yexesha elimisiweyo, nangemini yomthendeleko kaYehova?
9:6 Kuba, yabonani, bemkile ngenxa yembuqo; iYiputa iya kubabutha, iMofi iya kubangcwaba; izinto zabo ezinqwenelekayo zesilivere ziya kuhluthwa ngamarhawu; yimithi enameva ezintenteni zabo.
9:7 Kufike iimini zokuvelela, kufike iimini zempindezelo; uya kwazi uSirayeli. Umprofeti sisimathane, ngumbhudi indoda enomoya, ngenxa yobukhulu bobugwenxa bakho nokutshutshisa okuninzi.
9:8 Ngumboniseli uEfrayim ngakuThixo wam; umprofeti ngumgibe womthiyeli ezindleleni zakhe zonke, uyintshutshiso endlwini yoThixo wakhe.
9:9 Batshonisile ukonakalisa kwabo, njengokwemihla yaseGibheha; uya kubukhumbula ubugwenxa babo, uya kuzivelela izono zabo.
9:10 Ndamfumana uSirayeli enjengeediliya entlango; ndababona ooyihlo benjengamakhiwane aqalelayo emkhiwaneni, ekuqaleni kwawo; basuka bona baya kuBhahali-pehore, bazahlulela entweni eziintloni, baba yinto enezothe, njengesithandane sabo.
9:11 UEfrayim, uzuko lwakhe luya kubaleka, lumke njengentaka; kungabikho kuzala, nakumitha, nakukhawula.
9:12 Ewe, nokuba bathe bakhulisa oonyana, ndobahlutha abantwana, kungabikho luntu. Yeha ke bona, ekusukeni kwam kubo!
9:13 Ngoko ndazibonela uEfrayim, ukuba abe yiTire, etyelwe ekriweni; kodwa uEfrayim uya kubakhuphela kumbulali oonyana bakhe.
9:14 Banike, Yehova; wobanika ntoni na? Banike isisu esiphumayo, namabele awomileyo.
9:15 Bonke ububi babo buseGiligali; kuba ndaqala ukubathiya khona. Ngenxa yobubi beentlondi zabo, ndiya kubagxotha endlwini yam; andiyi kuphinda ndibathande; bonke abathetheli babo baziinjubaqa.
9:16 Ubethiwe uEfrayim, ingcambu yabo yomile; abayi kuxakatha siqhamo. Nokuba bathe bazala, ndozibulala izinto ezinqwenelekayo zesisu sabo.
9:17 UThixo wam uya kubacekisa, kuba bengamphulaphulanga; baya kuphalaphala ezintlangeni.
10:1 USirayeli ngumdiliya onabileyo; wazixakathela iziqhamo. Okukhona waba neziqhamo, kokukhona wandisa izibingelelo; okukhona lalungayo ilizwe lakhe, kokukhona walungisa izimiso zamatye.
10:2 Yaba buthelezi intliziyo yabo; ngoku baya kuva benetyala. Uya kuziqhekeza izibingelelo zabo, azibhuqe izimiso zabo zamatye.
10:3 Ewe, ngoku baya kuthi, Asinakumkani; kuba asimoyikanga uYehova; nokumkani lowa, uya kusenzela ntoni na?
10:4 Bathetha amazwi nje, bashwabula ngenkohlakalo, benza iminqophiso; kwahluma okusesikweni, njengobuhlungu emiqeleni yesisimi.
10:5 Abemi bakwaSamari banxunguphele ngomfanekiso wethole laseBhetaven; ewe, benza isijwili ngalo abantu balo, bathuthumele ababingeleli balo abangengabo, ngenxa yalo, ngenxa yozuko lwalo, kuba lufudukile kulo.
10:6 Liya kusiwa eAsiriya nalo, libe ngumnikelo kukumkani uYarebhi; uEfrayim uya kubanjwa kukudana, adane uSirayeli ngenxa yecebo lakhe.
10:7 Ke elakwaSamari, ukumkani walo udakile, unjengeceba phezu kwamanzi.
10:8 Iziganga zaseAven, isono sikaSirayeli, zotshabalala. Kuya kuhluma imithana enameva neenkunzana ezibingelelweni zabo; baya kuthi kwiintaba, Siseleleni; nakwiinduli, Siweleni.
10:9 Kususela kwimihla yaseGibheha, Sirayeli wona; bahlala khona; akubafikelanga eGibheha ukulwa noonyana bobugqwetha.
10:10 Ndiya kubathethisa ke ngokomnqweno wam, zibahlanganyele zonke izizwe, ekubotshelelweni kwabo ebugwenxeni babo bobubini.
10:11 UEfrayim lithokazi eliqeqeshiweyo, elithanda ukubhula; mna ke ndibeke idyokhwe entanyeni yalo entle. Ndiyamtsalisa uEfrayim; uYuda uya kulima; uYakobi uya kuziqwakanisela.
10:12 Zihlwayeleleni, ukuba kuvele ubulungisa; vunani ngokwenceba; zikhubeleleni umkhubelo, ekubeni ilixesha lokumquqela uYehova, ade afike aninisele ubulungisa.
10:13 Nalima okungendawo, navuna ubugqwetha, nadla iziqhamo zobuxoki; kuba wakholosa ngendlela yakho, ngobuninzi bamagorha akho.
10:14 Kuya kuvuka ingxolo phakathi kwezizwe zakowenu, zibhuqwe neenqaba zakho zonke, njengoko uShaleman wayibhuqayo iBhete-arbhele ngemini yemfazwe; kwacunyuzwa oonina kunye noonyana.
10:15 Iya kwenjenjalo kuni iBheteli, ngenxa yobubi bezinto zenu ezimbi; kwangesifingo uya kusingelwa phantsi aphele ukumkani wakwaSirayeli.
11:1 Oko uSirayeli ebemncinane, ndamthanda, ndambiza unyana wam ukuba aphume eYiputa.
11:2 Bababiza, kwaba kukhona bemkayo ebusweni babo; babingelela kooBhahali, baqhumisela kwimifanekiso eqingqiweyo.
11:3 Mna ke ndamfundisa uEfrayim ukuhamba, ndibaphatha ngeengalo zam; abazanga noko, ukuba ndabaphilisa.
11:4 Ndabatsala ngezintya zomntu, ngeentsontelo zothando; kubo ndaba njengomnyinyisi wedyokhwe emihlathini yabo, ndathantamisa ukumnika ukudla.
11:5 Akayi kubuyela ezweni laseYiputa; nguAsiriya ukumkani wakhe; kuba abavumanga ukubuya.
11:6 Ikrele liya kuyijikeleza imizi yakhe, liyigqibele imivalo yakhe, liyidle, ngenxa yamacebo abo.
11:7 Abantu bam baphikele ukubuya umva kum; nakuba bebizelwa phezulu, abaziphakamisi mpela.
11:8 Ndingathini na ukukulahla, Efrayim? ndikuncame, Sirayeli? Ndingathini na ukukulahla njengeAdama, ndikwenze ube njengeTsebhoyim? Intliziyo yam iphethukile phakathi kwam, ububele bam buvuthile kunye.
11:9 Andiyi kukwenza ukuvutha komsindo wam, andiyi kubuya ndimonakalise uEfrayim; ngokuba ndinguThixo, andimntu; ndingoyiNgcwele phakathi kwakho; andizi ndishushu ngamsindo.
11:10 Baya kumlandela uYehova; uya kubharhula njengengonyama; kuba yena uya kubharhula, bavele entshonalanga oonyana, begubha.
11:11 Baya kuvela eYiputa, begubha njengeentaka, bavele ezweni laseAsiriya njengamavukuthu, ndibabeke ezindlwini zabo; utsho uYehova.
11:12 UEfrayim undirhawule ngobuxoki, indlu kaSirayeli ngenkohliso; noYuda usengumqhathu kuThixo, koyiNgcwele, onyanisileyo.
12:1 UEfrayim wasukelana nomoya; usukela ulophu lwasempumalanga. Imini yonke wandisa amanga nembuqo: banqophisana neAsiriya, kusiwa ioli eYiputa.
12:2 UYehova ubambene noYuda, umvelela uYakobi ngokweendlela zakhe; uya kumbuyisela ngokweentlondi zakhe.
12:3 Esizalweni wambamba umkhuluwa wakhe ngesithende, ekuqineni kwakhe wazamana noThixo.
12:4 Wazamana naso isithunywa, wafeza, walila, watarhuzisa kuso; samfumana eBheteli, apho ke sasithetha nathi.
12:5 UYehova, uThixo wemikhosi, uYehova sisikhumbuzo sakhe.
12:6 Wena ke, buyela kuThixo wakho; gcina inceba nokusesikweni, uhlale uthembele kuThixo wakho.
12:7 Ungumrhwebi ophethe isikali senkohliso, uthanda ukucudisa.
12:8 Wathi uEfrayim, Noko ndisisityebi, ndizifumanele ubutyebi; yonke imigushanxa yam ayindizuzisanga bugwenxa busisono.
12:9 Kanti mna ndinguYehova, uThixo wakho nje, kwasezweni laseYiputa; ndisaya kukubeka ezintenteni, njengokwemihla yomthendeleko.
12:10 Ndithethe kubaprofeti, ndandisa imibono mna, ndenza imizekeliso ngezandla zabaprofeti.
12:11 Ukuba iGiliyadi ilishinitshini, yoba yinto engento kuphela. Babingelela iinkomo eGiligali; izibingelelo zabo nazo zoba njengeemfumba zamatye emiqeleni yesisimi.
12:12 UYakobi wabalekela ezweni lakwa-Aram, uSirayeli wakhonza ngenxa yomfazi, wagcina imihlambi ngenxa yomfazi.
12:13 UYehova wamnyusa uSirayeli eYiputa ngomprofeti ke, wagcinwa ngomprofeti ke.
12:14 UEfrayim uqumbise kakrakra; iNkosi yakhe iya kuwaphosa amagazi akhe phezu kwakhe, isibuyisele kuye isingcikivo sakhe.
13:1 Wathi akuthetha uEfrayim, kwabakho ukothuka; waphakama yena kwaSirayeli, wesuka wazeka ityala ngoBhahali, wafa.
13:2 Ngoku bongeza ukona, bazenzela imifanekiso etyhidiweyo ngesilivere yabo, bazenzela izithixo njengokuqonda kwabo; ingumsebenzi weengcibi wonke uphela; ababingelelayo baseluntwini, bathi ngayo, bawanga amathole.
13:3 Ngako oko baya kuba njengelifu lomso, nanjengombethe ophela kwakusasa, njengomququ ophetshethwa sisaqhwithi esandeni, nanjengomsi ophuma ngekroba.
13:4 Kanti mna ndinguYehova uThixo wakho, kwasezweni laseYiputa; akuyi kwazi thixo ungendim; akukho namnye umsindisi ngaphandle kwam.
13:5 Mna ndakwazi entlango, ezweni lasekubaleleni.
13:6 Bathi bakudliswa, bahlutha; bakuhlutha, yaphakama intliziyo yabo; ngenxa yoko bandilibele.
13:7 Ngoko ndaba njengengonyama kubo, ndabalalela njengengwe endleleni.
13:8 Ndothi gaga kubo njengebhere ehluthwe amathole ayo, ndiwukrazule umhlehlo wentliziyo yabo, ndibadle khona njengengonyamakazi; amarhamncwa asendle aya kubadlavula.
13:9 Uzonakalisile, Sirayeli, ngokundichasa kwakho, mna luncedo lwakho.
13:10 Uphi na ngoku ukumkani wakho, ukuba angakusindisi emizini yakho yonke? Baphi na ngokunje abagwebi bakho abo, wathi, Ndinike ukumkani nabathetheli?
13:11 Ndikunika ookumkani ndinomsindo, ndibathabathe ngokuphuphuma kwawo.
13:12 Bubotshiwe ngengxowa ubugwenxa bukaEfrayim, sibekiwe isono sakhe.
13:13 Inimba yozalayo iyamzela; ungunyana ongenabulumko, kuba engaveli ngexesha elililo emlonyeni wesizalo.
13:14 Ndiya kubakhulula esandleni selabafileyo, ndiya kubahlawulela ndibakhulule ekufeni. Ziphi na iindyikitya zakho, kufa? Iphi na imbubhiso yakho, ngcwaba? Ukuzohlwaya kusithele emehlweni am.
13:15 Nokuba yena uya kuba neziqhamo phakathi kwabazalwana bakhe, kuya kuza ulophu lwasempumalanga, umoya kaYehova unyuka entlango, litshe ithende lakhe, wome umthombo wakhe; lowo uya kuphanga ubuncwane beempahla zonke ezinqwenelekayo.
13:16 ElakwaSamari liya kuziva linetyala, kuba liphikise uThixo walo. Baya kuwa likrele, iintsana zabo zicunyuzwe, nabamithiyo babo baqangqululwe.
14:1 Sirayeli, buya, uze kuYehova, uThixo wakho; ngokuba ukhubekile ngobugwenxa bakho.
14:2 Thabathani niphathe amazwi, nibuyele kuYehova; yithini kuye, Sixolele bonke ubugwenxa, wamkele izinto zethu ezilungileyo, ukuze sinikele iinkunzi zeenkomo ezintsha, imibulelo yomlomo wethu.
14:3 UAsiriya akayi kusisindisa, asiyi kukhwela emahasheni, asiyi kuba sathi kumsebenzi wezandla zethu, Thixo wethu; kuba kuwe inkedama ifumana imfesane.
14:4 Ndiya kukuphilisa ukubuya kwabo umva, ndiya kubathanda ngesisa; ngokuba umsindo wam ubuyile kuye.
14:5 Ndiya kuba njengombethe kuSirayeli; uya kutyatyamba njengenyibiba, endelisele iingcambu zakhe njengeLebhanon.
14:6 Aya kunaba amasebe akhe, bube njengomnquma ubuhle bakhe, ivumba lakhe libe njengeLebhanon.
14:7 Baya kubuya abahlala emthunzini wakhe, baphile njengengqolowa, batyatyambe njengomdiliya, isikhumbuzo sawo sibe njengewayini yaseLebhanon.
14:8 Efrayim, yintoni na esenam nezithixo? Okwam ndiyamphendula, ndimkhathalela; ndinjengomsipres oluhlaza, siyafunyanwa kum isiqhamo sakho.
14:9 Ngubani na olumkileyo, aziqonde ezo zinto? Ngubani na onengqondo, azazi? Ngokuba zithe tye iindlela zikaYehova; ahamba ngazo amalungisa; ke bona abakreqi baya kukhubeka kuzo.


text:
Ibali 82: UMordekayi NoEstere
MAKHE sibuyele umva kwiminyaka embalwa ngaphambi kokuba uEzra aye eYerusalem. UMordekayi noEstere ngamaSirayeli adume kunene ebukumkanini basePersi. UEstere ngukumkanikazi yaye umza wakhe uMordekayi nguye kuphela olandela ukumkani ngegunya. Masibone ukuba kwenzeka njani oku.
Abazali bakaEstere bafa esemncinane gqitha, waza wakhuliswa nguMordekayi. UAhaswerosi, ukumkani wasePersi, unebhotwe kwisixeko saseShushan, yaye uMordekayi ngomnye wabakhonzi bakhe. Ngamhla uthile inkosikazi yokumkani uVashti ayizange imthobele, ngoko ukumkani wakhetha umfazi omtsha njengokumkanikazi. Uyamazi na umfazi amnyulayo? Ewe, nguEstere omhle oselula.
Uyayibona na le ndoda inekratshi baqubuda kuyo abantu? NguHaman lo. Ngumntu odume kakhulu ePersi. UHaman ufuna ukuba uMordekayi, ombonayo apha ehleli phantsi, naye aqubude kuye. Kodwa uMordekayi akanakuyenza loo nto. Akakucingi njengento efanelekileyo ukuqubuda kumntu ongendawo ngolo hlobo. Le nto imcaphukisa kunene uHaman. Nantsi ke into ayenzayo.
UHaman uyaxoka kukumkani ngamaSirayeli. ‘Bangabantu ababi abangayithobeliyo imithetho yakho,’ utsho. ‘Mababulawe.’ UAhaswerosi akazi ukuba umkakhe uEstere ngumSirayelikazi. Ngoko uyamphulaphula uHaman, aze awise umthetho wokuba ngomhla othile onke amaSirayeli makabulawe.
Ekuveni kukaMordekayi ngalo mthetho, uphazamiseka gqitha. Uthumela udaba kuEstere oluthi: ‘Mxelele ukumkani, uze umbongoze asisindise.’ Kuchasene nomthetho wasePersi ukubona ukumkani ngaphandle kokuba umenyiwe. Kodwa uEstere uya kuye engamenywanga. Ukumkani umalatha ngentonga yakhe yegolide, okuthetha ukuba makangabulawa. UEstere umemela ukumkani noHaman esidlweni esikhulu. Apho ukumkani ubuza uEstere into angambabala ngayo. UEstere uthi uza kumxelela ukuba yena noHaman baza kuza kwesinye isidlo ngengomso.
Kweso sidlo uEstere uthi kukumkani: ‘Mna nabantu bakowethu siza kubulawa.’ Ukumkani uba nomsindo. ‘Ngubani na lowo uzimisele ukwenza le nto?’ uyabuza.
‘Indoda elutshaba ngulo Haman ungendawo!’ utsho uEstere.
Ngoku ukumkani uyabhavuma ngumsindo. Uyalela ukuba uHaman abulawe. Kamva, ukumkani wenza uMordekayi abe ngoyena unegunya ukulandela yena. Ngoko uMordekayi ulungiselela ukuba kwenziwe umthetho omtsha ovumela amaSirayeli ukulwela ubomi bawo ngomhla amele ukubulawa ngawo. Kuba uMordekayi edume kangako ngoku, abantu abaninzi bayawanceda amaSirayeli, aze asindiswe kwiintshaba zawo.
lncwadi yeBhayibhile kaEstere.
Imibuzo
- Ngubani uMordekayi noEstere?
- Kutheni uKumkani uAhaswerosi efuna umfazi omtsha, yaye ukhetha bani?
- Ngubani uHaman, yaye yintoni ebangela ukuba abe nomsindo?
- Nguwuphi umthetho omiselwayo, yaye wenza ntoni uEstere emva kokuba efumene umyalezo ovela kuMordekayi?
- Kwenzeka ntoni kuHaman nakuMordekayi?
- AmaSirayeli asindiswa njani kwiintshaba zawo?
Imibuzo eyongezelelekileyo
- Funda uEstere 2:12-18.
UEstere wakubonisa njani ukubaluleka kokuhlakulela ‘umoya ozolileyo nowobulali’? (Est. 2:15; 1 Pet. 3:1-5)
- Funda uEstere 4:1-17.
Kanye njengokuba uEstere wanikwa ithuba lokumela unqulo lokwenyaniso, liliphi ithuba esilinikiweyo thina lokubonakalisa ukuzinikela nokuthembeka kwethu kuYehova? (Est. 4:13, 14; Mat. 5:14-16; 24:14)
- Funda uEstere 7:1-6.
Bangakanani abantu bakaThixo namhlanje abaye bazibeka esichengeni sokutshutshiswa kanye njengokuba wenzayo uEstere? (Est. 7:4; Mat. 10:16-22; 1 Pet. 2:12)
Funda Okungakumbi
Ikhadi LeBhayibhile LikaEstere
Ukuba nesibindi kukaEstere kwabasindisa njani abantu? Printa eli khadi leBhayibhile uze ufunde kwindlela awazenza ngayo izinto.


text:
Inkcazelo Ngokukhenketha Neeofisi Zethu
Siyakumema ukuba uze kubona iiofisinoomatshini bethu bokuprinta. Fumana iadresi namaxesha okukhenketha.
EHong Kong
Watch Tower Bible and Tract Society
22/F, 1 Hung To Road,
Kwun Tong,
KOWLOON, HONG KONG
+852 3950-3500
Ukukhenketha EBheteli
NgoMvulo ukusa NgoLwesihlanu
Ngo-8:30 a.m. ukusa ngo-11:00 a.m. nango-1:15 p.m. ukusa ku-4:00 p.m.
Kuthabatha imizuzu engama-45
Ezona zinto ziboniswayo
Kuguqulelwa iincwadi ezithetha ngeBhayibhile ngesiTshayina (Esiqhelekileyo neSenziwe lula). Kwenziwa neempapasho ezirekhodiweyo ngesiTshayina (isiCantonese) kunye neevidiyo ezirekhodiweyo ngeNtetho Yezandla YaseHong Kong.


text:
TELEKOMUNIKACINIAI PROJEKTAI, UABIkhadi engabonakaliyo
TELEKOMUNIKACINIAI PROJEKTAI, UAB
Amandla kunye nezibonelelo zendalo, Computer macandelo, Computer maintenance, Computer repair, Construction, ireal estate +41
Ushicelelo
I-V 8:30-17:30
- TELEKOMUNIKACINIAI PROJEKTAI, UAB
Iziqinisekiso
Imephu
Umsebenzi udidi
Amandla kunye nezibonelelo zendalo, Computer macandelo, Computer maintenance, Computer repair, Construction, ireal estate, Electronic, Energetics, Eriyali, Iikhompyutha, Iikhompyutha eziphathwayo, Iikhompyutha, it, Iimveliso, Iinkonzo internet, Iinkonzo it, Iinkonzo zonxibelelwano, Iinkqubo esweni, Iinkqubo zokhuseleko, Iinkqubo zokhuseleko, Iinkqubo zombane, Iintambo, Iintonga umbane, Imitshini, izixhobo, Impahla electronic, Izixhobo kwikhompyutha, Izixhobo zonxibelelwano, Kweentambo zombane ekhaya, Laboratories, Medicine, pharmaceuticals, Nezombane, Noshishino, imveliso, Projects umbane, Radio kunye necandelo leletroniki iindawo, amacandelo, Resistance womlinganiselo, Safety fire, Surveillance khamera, Tablets, Ukulungiswa electronics, Umsebenzi design, Umsebenzi electrical, Umsebenzi wofakelo lombane, Uqhagamsheleko, internet, Uthungelwano lombane, Uyilo, Yorhwebo impahla, Zombane, Zombane
Ikhowudi qr
vCard
Website
Igama site: Telekomunikaciniai projektai | VoIP PBX telefono sistemos ir aptarnavimas | IT Paslaugos | Siemens Aastra Platan Plantronics 2N


text:
IBHAYIBHILE IYABUTSHINTSHA UBOMI BABANTU
“Babefuna Ndizibonele Ngokwam Oko Kufundiswa YiBhayibhile”
- WAZALWA: NGOWE-1982
- ILIZWE LOKUZALWA: DOMINICAN REPUBLIC
- IMBALI: WAKHULA EKHONZA KWICAWA YAMA-MORMON
INDLELA ENDANDIKADE NDIPHILA NGAYO:
Ndazalelwa kwidolophu yaseSanto Domingo, eDominican Republic. Ndilithunjana kubantwana abane. Abazali bam babefunde bayityekeza yaye babefuna abantwana babo bakhule benesimilo. Kwiminyaka nje emine ngaphambi kokuba ndizalwe, abazali bam badibana nabashumayeli abangama-Mormon. Abazali bam bayithanda indlela ababenxibe kakuhle nababenesimilo ngayo aba bafana, ibe bagqiba kwelokuba sibe yenye yeentsapho zokuqala kweso siqithi ukungena kwicawa yama-Mormon.
Ndikhule ndizithanda izinto ezazisenziwa ecaweni yaye ndiyihlonipha nendlela ekwakubethelelwa ngayo ubomi bentsapho nokuziphatha kakuhle. Ndandiziqhenya ngokuba ngum-Mormon yaye ndandisithi ngeny’ imini ndifuna ukuba ngumfundisi.
Xa ndandineminyaka eli-18, intsapho yakowethu yafudukela eMerika kuba ifuna ndifunde kwikholeji yalapho. Emva konyaka sifikile, umakazi wam nomyeni wakhe abangamaNgqina kaYehova beza kusityelela eFlorida. Basimema ukuba siye enkonzweni yabo. Ndayithanda into yokubona bonke abantu betyhila iiBhayibhile zabo yaye bemane bebhala iingongoma ezithile njengoko bephulaphule. Ngoko nam ndaboleka into yokubhala ndaza ndaqalisa ukubhala.
Emva kokuba ndiye enkonzweni yabo, umakazi nomyeni wakhe bathi ekubeni ndifuna ukuba ngumfundisa bangandinceda ndazi iBhayibhile. Ndandisithi elo licebiso elihle, kuba ngelo xesha eyona nto ndandiyazi kakuhle kwakuyincwadi yama-Mormon kuneBhayibhile.
INDLELA IBHAYIBHILE EBUTSHINTSHE NGAYO UBOMI BAM:
Xa ndincokola nabo ngeBhayibhile efowunini, umakazi nomyeni wakhe babesoloko bendikhuthaza ukuba ndifunde iBhayibhile ukuze ndibone ukuba iimfundiso zayo ziyavumelana kusini na nezinto endandizifundiswe ecaweninoko ndikukholelwayo. Babefuna ndizibonele ngokwam oko kufundiswa yiBhayibhile.
Zininzi iimfundiso zama-Mormon endandizikholelwa, kodwa ke ndandingaqinisekanga ukuba zivela eZibhalweni. Umakazi wandithumelela uVukani! kaNovemba 8, 1995 owawuthetha ngecawa yama-Mormon. Kwandothusa ukufumanisa ukuba iimfundiso ezininzi zama-Mormon andizazi. Ngenxa yoko, ndangena kwiWebhsayithi yama-Mormon ukuze ndibone ukuba izinto ezazithethwa ngulo Vukani! ziyinyaniso kusini na. Ndafumanisa ukuba ziyinyaniso yaye ndaqiniseka nangakumbi xa ndatyelela iimyuziyam zama-Mormon eziseUtah.
Ndandikade ndicinga ukuba incwadi yama-Mormon neBhayibhile zithetha intw’ enye. Kodwa xa ndaqalisa ukuyifunda ngokucokisekileyo iBhayibhile, ndaphawula ukuba ezinye iimfundiso zama-Mormon ziyaphikisana nezeBhayibhile. Ngokomzekelo, kuHezekile 18:4, iBhayibhile ithi umphefumlo uyafa. Kodwa kuAlma 42:9, iNcwadi yama-Mormon ithi: “Umphefumlo awunakufa.”
Ukongezelela kwiimfundiso zawo ezingavumelaniyo neBhayibhile, ndafumanisa ukuba ama-Mormon afundisa nokuthand’ izwe. Ngokomzekelo, ama-Mormon afundisa ukuba umyezo wase-Eden wawuseJackson County, eseMissouri, eMerika. Eny’ into, abaprofeti bale cawa bathi “uBukumkani bukaThixo buza kusebenzisa urhulumente waseMerika ukuze bulawule umhlaba.”
Ndandizibuza ukuba xa kunjalo kuza kwenzeka ntoni kwamanye amazwe anjengeli ndazalelwa kulo. Xa ndafowunelwa ngomnye umfana owayeqeqeshwa ukuze abe ngumfundisi, ndambuza ngale nto. Ndambuza ngokungqalileyo ukuba xa kunokwenzeka ukuba ama-Mormon elizwe lakhe alwe nawelinye ilizwe, ngaba ebeya kuncedisa na. Ndothuka gqitha xa wathi ewe! Ndagqiba kwelokuba ndiphande ngakumbi ngeemfundiso zecawa yam, ibe ndathetha nabanye abefundisi beCawa yama-Mormon. Ndaxelelwa ukuba iimpendulo zemibuzo yam ziyinxalenye yentsumantsumane eza kucaca kamva xa kukho ukukhanya okungakumbi.
Ndaphoxeka gqitha zezo mpendulo ndaza ndacingisisa ngesizathu sokuba ndifuna ukuba ngumfundisi. Ndafumanisa ukuba eyona nto ibindenza ndifune ukwenza lo msebenzi kukufuna ukunceda abantu. Ndandilithanda newonga elihamba nokuba ngumshumayeli wevangeli. Kodwa ke ndandingazi nto ingako ngoThixo. Nangona ndandikhe ndiyifunde iBhayibhile, ndandingayixabisi kangako. Ndandingayazi injongo kaThixo ngomhlaba nangabantu.
INDLELA ENDINCEDE NGAYO IBHAYIBHILE:
Phakathi kwezinto endizifundiswe ngamaNgqina kaYehova eBhayibhileni kukuba, ngubani igama likaThixo, kwenzeka ntoni xa sisifa, nokuthi uYesu unayiphi indima ekuzalisekeni kwenjongo kaThixo. Ekugqibeleni ndade ndakwazi oko kufundiswa yiBhayibhile, ndaza nam ndafundisa abanye. Ndandisazi ukuba uThixo ukho, kodwa emva kokuba ndifundiswe ngamaNgqina, ndaqalisa ukuthetha naye ngokungathi ndithetha nomhlobo osenyongweni. NgoJulayi 12, 2004 ndabhaptizwa ukuze ndibe liNgqina likaYehova yaye kwiinyanga ezintandathu kamva, ndaqalisa ukushumayela iindaba ezilungileyo ngokusisigxina.
Ndachitha iminyaka emihlanu ndisebenza kwikomkhulu lamaNgqina kaYehova eliseBrooklyn eNew York. Ndandikuthanda ukuncedisa xa kusenziwa iiBhayibhile neencwadi ezicacisa iBhayibhile ukuze kufundiswe izigidi ngezigidi zabantu emhlabeni, yaye nangoku ndisaqhubeka ndifundisa abantu ngoThixo.


text:
Intlawulelo
—“Isipho Esigqibeleleyo” Esivela KuBawo
“Sonke isipho esilungileyo naso sonke isipho esigqibeleleyo sivela . . . [kuBawo].”
IINGOMA: 148, 109
1. Ziziphi iintsikelelo esinokukwazi ukuzifumana ngenxa yentlawulelo?
IDINI lentlawulelo likaYesu Kristu lenza sibe nethuba lokufumana iintsikelelo ezininzi. Intlawulelo yenza ukuba abantwana baka-Adam abathanda ubulungisa bakwazi ukuba yintsapho kaThixo kwakhona. Isivulela nethuba lokuphila ngonaphakade sonwabile. Kodwa ke, intlawulelo kaKristu ayipheleli nje ekubanikeni ikamva elisikelelweyo abantu abathobelayo. Ukukulungela kukaYesu ukufa ngoxa kwangaxeshanye exhasa ubulungisa bukaYehova kuphendula izinto ezibaluleke kakhulu kwizidalwa zikaThixo.
2. (a) Ziziphi izinto ezibalulekileyo kwizidalwa zikaThixo ezichazwe kumthandazo kaYesu? (Jonga umfanekiso osekuqaleni.)
2 Kwiminyaka emalunga nemibini ngaphambi kokuba uYesu afe aze abe lidini lentlawulelo, wafundisa abafundi bakhe ukuba bathandaze bathi: “Bawo wethu osemazulwini, malingcwaliswe igama lakho. Mabufike ubukumkani bakho. Makwenzeke ukuthanda kwakho nasemhlabeni, njengasezulwini.” (Mat. 6:9, 10) Ukuze siyiqonde ngakumbi intlawulelo, makhe sijonge indlela edibana ngayo nokungcwaliswa kwegama likaThixo, ulawulo loBukumkani bakhe nokuphunyezwa kwenjongo yakhe.
“MALINGCWALISWE IGAMA LAKHO”
3. Igama likaYehova lichaza ntoni, kwaye uSathana walingcolisa njani elo gama lingcwele?
3 Isicelo sokuqala sikaYesu xa wayebonisa abafundi bakhe indlela yokuthandaza yayisesokungcwaliswa kwegama likaThixo. Igama elithi Yehova lichaza lonke uzuko, ubungangamsha nobungcwele bakhe. Nangesinye isihlandlo, xa uYesu wayethandaza wabiza uYehova ngokuthi “Bawo Ongcwele.” (Yoh. 17:11) Ekubeni uYehova engcwele, yonke imigaqo nemithetho evela kuye ingcwele. Nangona kunjalo, kumyezo wase-Eden, uSathana wasebenzisa amaqhinga ukuze aphikisane nelungelo likaYehova lokubekela abantu imithetho. Obu buxoki awabuthetha ngoYehova balingcolisa igama likaThixo elingcwele.
4.UYesu wafak’ isandla njani ekungcwalisweni kwegama likaThixo?
4 Kwelinye icala, uYesu wayelithanda ngokwenene igama likaYehova. (Yoh. 17:25, 26) Wafak’ isandla ekungcwalisweni kwalo. (Funda iNdumiso 40:8-10.) Indlela uYesu awayephila ngayo apha emhlabeni yangqina ukuba uYehova akafuni nto ingafikelelekiyo okanye akenzi nto iphosakeleyo xa ezibekela imithetho izidalwa zakhe ezikrelekrele. Kwanaxa uSathana wambulala kabuhlungu uYesu, akazange agungqe ekuthembekeni kuYise osezulwini. Ngokwenjenjalo, wabonisa ukuba umntu ofezekileyo wayenako ukuyithobela ngendlela egqibeleleyo imithetho kaThixo yobulungisa.
5. Yintoni esinokuyenza ukuze nathi silingcwalise igama likaThixo?
5 Thina, sinokubonisa njani ukuba siyalithanda igama likaThixo? Ngendlela esenza ngayo izinto. UYehova ufuna sibe ngcwele. (Funda eyoku-1 kaPetros 1:15, 16.) Loo nto ithetha ukuba kufuneka sinqule uYehova kuphela kwaye simthobele ngentliziyo epheleleyo. Kwanaxa sitshutshiswa, sifanele senze konke okusemandleni ethu ukuze siphile ngemigaqo nangemithetho yakhe yobulungisa. Xa sisenza izinto ezilungileyo, silwenza lukhanye ukhanyiselo lwethu kwaye siyalizukisa igama likaThixo. (Mat. 5:14-16) Njengabantu abangcwele, singqina ngendlela esiphila ngayo ukuba imithetho kaYehova ilungile nokuba izityholo zikaSathana zibubuxoki. Ekubeni sonke sizenza iimpazamo, siye siguquke ngokwenene kuzo size siyilahle loo mikhwa ingcolisa igama likaYehova.
6. Kutheni uYehova ekwazi ukusijonga njengamalungisa nangona singafezekanga?
6 Ngenxa yentlawulelo kaKristu, uYehova uyazixolela izono zabo banokholo. Ubamkela njengabakhonzi bakhe abo bazinikela kuye. Ngenxa yokuba uYehova evakalisa amaKristu athanjisiweyo engamalungisa, uwajonga njengoonyana bakhe, ‘nawezinye izimvu’ uwavakalisa engamalungisa njengabahlobo bakhe. (Yoh. 10:16; Roma 5:1, 2; Yak. 2:21-25) Ngoko intlawulelo isenza sikwazi kwangoku ukujongwa njengamalungisa nguBawo wethu, size sibe nenyhweba yokufak’ isandla ekungcwalisweni kwegama lakhe.
“MABUFIKE UBUKUMKANI BAKHO”
7. Ziziphi iintsikelelo eziza kufumaneka phantsi kolawulo loBukumkani ngenxa yentlawulelo?
7 Kumthandazo wenkosi, uYesu wenza esi sicelo kuThixo: “Mabufike ubukumkani bakho.” Intlawulelo idibana njani noBukumkani BukaThixo? Intlawulelo yenza kuhlanganiswe abayi-144 000 ukuze babe ngookumkani nababingeleli kunye noKristu ezulwini. (ISityhi. 5:9, 10; 14:1) Ebudeni beminyaka eliwaka, uYesu kunye nabo aza kulawula nabo, abayila kunye naye uBukumkani BukaThixo, baza kunceda abantu abathobelayo baxhamle kwiintsikelelo eziziswa yintlawulelo. Umhlaba uza kutshintshwa ube yiparadesi, baze bonke abantu abathembekileyo benziwe bafezeke, imanyaniswe ngokupheleleyo inxalenye esezulwini nesemhlabeni yentsapho kaThixo. (ISityhi. 5:13; 20:6) UYesu uza kuyityumza intloko inyoka, ayitshayele ithi tu imvukelo kaSathana.
8.(a) UYesu wabanceda njani abafundi bakhe ukuba babone ukubaluleka koBukumkani BukaThixo? (b) Sibonisa njani namhlanje ukuba siyabuxhasa uBukumkani?
8 Xa uYesu wayelapha emhlabeni, wanceda abafundi bakhe ukuba babone ukubaluleka koBukumkani BukaThixo. Emva nje kokuba ebhaptiziwe, wavakalisa “iindaba ezilungileyo zobukumkani bukaThixo” kwiindawo ngeendawo. (Luka 4:43) Xa wayethetha okokugqibela nabafundi bakhe ngaphambi kokubuyela ezulwini, wabayalela ukuba babe ngamangqina akhe “kwezona nxalenye zikude zomhlaba.” (IZe. 1:6-8) Umsebenzi wokushumayela wawuza kuvulela abantu abasemhlabeni wonke ithuba lokufunda ngentlawulelo nelokuba phantsi koBukumkani BukaThixo. Namhlanje, sixhasa uBukumkani xa sincedisa abazalwana bakaKristu abasemhlabeni ukuba benze umsebenzi abawuthunyiweyo wokushumayela iindaba ezilungileyo zoBukumkani ehlabathini lonke.
“MAKWENZEKE UKUTHANDA KWAKHO”
9. Kutheni singathandabuzi nje ukuba uYehova uza kuyifeza injongo yakhe ngabantu?
9 Wayethetha ukuthini uYesu xa wayelandelisa ngamazwi athi: “Makwenzeke ukuthanda kwakho”? UYehova nguMdali. Xa ekhupha umyalelo wokuba kwenzeke into, kufana nokuba sele yenzekile. (Isa. 55:11) Soze avumele imvukelo kaSathana iphazamise injongo yakhe ngabantu. UYehova wayefuna kwasekuqaleni ukuba umhlaba uzaliswe ngabantwana abafezekileyo baka-Adam noEva. (Gen. 1:28) Ukuba uAdam noEva babefe bengenamntwana, injongo kaThixo yokuzalisa umhlaba ngabantwana babo ngeyayingenzekanga. Yiloo nto uYehova wavumela uAdam noEva babe nabantwana kwanasemva kokuba bonile. UThixo usebenzisa intlawulelo ukuze anike bonke abanokholo ithuba lokuba bafezeke baze baphile ngonaphakade. UYehova uyabathanda abantu kwaye ufuna ukuba abo bathobelayo baphile ngalaa ndlela wayefuna baphile ngayo.
10. Abafi bazuza njani kwintlawulelo?
10 Kuthekani ngenyambalala yabantu abafa bengalifumananga ithuba lokwazi nelokukhonza uYehova? Intlawulelo ibangela ukuba kubekho uvuko lwabafileyo. UBawo wethu osezulwini uza kubenza baphile kwakhona aze abanike ithuba lokufunda ngenjongo yakhe nelokuphila ngonaphakade. (IZe. 24:15) UYehova akafuni abantu bafe, ufuna baphile. NjengoMthombo wobomi, uba nguBawo wabo bonke abavuswayo. (INdu. 36:9) Ngoko wayefanele uYesu ukuba asifundise ukuthandaza sithi: “Bawo wethu osemazulwini.” (Mat. 6:9) UYehova unike uYesu indima ebalulekileyo ekuvuseni abafi. (Yoh. 6:40, 44) EParadesi, uYesu uza kufeza indima yakhe yokuba ‘luvuko nobomi.’
11. UThixo uthanda ukuba kwenzeke ntoni ‘kwisihlwele esikhulu’?
11 Le nyhweba uYehova akayiniki imbinana yabantu kuphela, kuba uYesu wathi: “Nabani na owenza ukuthanda kukaThixo, lo ngumntakwethu nodade wethu noma.” (Marko 3:35) UThixo uthanda ukuba “isihlwele esikhulu” esingenakubalwa esiphuma kuzo zonke iintlanga nezizwe neelwimi sibe ngabakhonzi bakhe. Abantu abakholelwayo kwintlawulelo nabenza ukuthanda kukaThixo banokuba phakathi kwabo badanduluka besithi: “Usindiso silufumene kuThixo wethu, ohleli etroneni, nakuyo iMvana.”
12.Umthandazo wenkosi uyibonisa njani injongo kaYehova ngabantu?
12 Injongo kaYehova ngabantu abathobelayo ibonakala kwizicelo ezenziwa nguYesu kumthandazo wenkosi. Nathi sifuna ukuya calanye nalo mthandazo, senze konke okusemandleni ethu ukuze singcwalise, okanye siliphathe njengelingcwele, igama likaThixo. (Isa. 8:13) Igama likaYesu lona lithetha ukuthi “UYehova Ulusindiso,” ibe ukusindiswa kwethu yintlawulelo kuza kulizukisa igama likaThixo. Kuza kusetyenziswa uBukumkani BukaThixo ukuze abantu abathobelayo baxhamle kwiintsikelelo zentlawulelo. Ngokwenene umthandazo ongumzekelo uyasiqinisekisa ukuba ayikho into enokuxaba phambi kokuthanda kukaThixo.
BONISA UKUBA UYAMBULELA UTHIXO NGENTLAWULELO
13. Sibonisa ntoni xa sibhaptizwa?
13 Enye into ebalulekileyo esinokuyenza ukuze simbulele uYehova ngentlawulelo kukuzahlulela kuye kuba sikholelwa kuyo, size sibhaptizwe. Xa sibhaptizwa sibonisa ukuba “singabakaYehova.” (Roma 14:8) Sukube simcela ukuba asinike isazela esilungileyo. (1 Pet. 3:21) UYehova uphendula esi sicelo ngokusebenzisa igazi elihlambululayo ledinilikaKristu kuthi. Siqinisekile ukuba uza kusinika zonke izinto asithembise zona.
14. Kutheni siyalelwa ukuba sithande abamelwane bethu?
14 Yiyiphi enye indlela esinokumbulela ngayo uYehova ngentlawulelo? Ekubeni yonke into ayenzayo uYehova iqhutywa luthando, ufuna bonke abakhonzi bakhe babe nothando. (1 Yoh. 4:8-11) Sibonisa ukuba sifuna ukuzingqina ‘singoonyana bakaBawo osemazulwini’ ngokuthi sithande abamelwane bethu. (Mat. 5:43-48) Umyalelo wokuba sithande ummelwane ubalulekile, kangangokuba ubekwe emva kothi masithande uYehova. (Mat. 22:37-40) Enye indlela ebalulekileyo esibonisa ngayo ukuba siyabathanda abamelwane kukushumayela iindaba ezilungileyo zoBukumkani BukaThixo. Xa sibathanda abanye abantu, siyamzukisa uThixo. Eneneni, ukuthanda uThixo ‘kwenziwa kugqibelele kuthi’ xa sithobela umyalelo othi masithande abantu, ngokukodwa abazalwana bethu.
INTLAWULELO ISIPHATHELA “AMAXESHA OKUHLAZIYA” AVELA KUYEHOVA
15.(a) Ziziphi iintsikelelo esizifumana ngoku kuYehova? (b) Ziziphi iintsikelelo esiza kuzifumana kwixesha elizayo?
15 Xa sikholelwa kwintlawulelo sitsho sivulekelwe lithuba lokuxolelwa ngokupheleleyo. ILizwi LikaThixo liyasiqinisekisa ukuba izono zethu zinako ‘ukucinywa.’ (Funda iZenzo 3:19-21.) Njengoko besisele sitshilo ngaphambili, ngenxa yentlawulelo, uYehova wamkela abakhonzi bakhe abathanjiswe ngomoya njengabantwana bakhe. (Roma 8:15-17) Kuthi thina ‘bezinye izimvu,’ iba ngathi uYehova wenza isatifiketi sokusamkela njengabantwana bakhe aze abhale amagama ethu kuso. Emva kokuba sifezekile saza saluphumelela uvavanyo lokugqibela, uYehova uya kukuvuyela ukusayina eso satifiketi, aze asamkele njengabantwana bakhe basemhlabeni abathandayo. (Roma 8:20, 21; ISityhi. 20:7-9) UYehova uya kuhlala ebathanda abantwana bakhe. Iintsikelelo zentlawulelo zihlala ngonaphakade. (Heb. 9:12) Esi sipho asiyi kuphelelwa. Akakho umntu okanye igunya elinokusihlutha sona.
16. Intlawulelo isikhulula njani ngokupheleleyo?
16 Ayikho into anokuyenza uMtyholi ukuze athintele abo baguquka ngokunyanisekileyo ukuba ekugqibeleni bangabi yinxalenye yentsapho kaYehova. UYesu weza emhlabeni waza wasifela “kwaba kanye.” Ngenxa yoko, akuyomfuneko ukukhupha intlawulelo kwakhona. (Heb. 9:24-26) Isisusa ngokupheleleyo isigwebo esasifumana njengelifa kuAdam. Ngenxa yedini likaKristu, sibhungcile ekubeni ngamakhoboka ehlabathi likaSathana kwaye asisakoyiki ukufa.
17. Kuthetha ntoni kuwe ukuthandwa nguYehova?
17 Izithembiso ezenziwa nguThixo zinokuthenjwa ngokupheleleyo. Kanye njengokuba imithetho yakhe yendalo ingaze isilele, naye soze asiphoxe. Akalali neli avuke neliya. (Mal. 3:6) UYehova akaneli kusipha nje isipho sobomi. Uyasithanda. “Sikwazile thina, sakholwa kukusithanda kukaThixo. UThixo uluthando.” (1 Yoh. 4:16) Wonke umhlaba uza kube uyiparadesi entle, kwaye wonke umntu osemhlabeni uza kube enothando njengoThixo. Ngamana nathi singathetha amazwi athethwa zizidalwa zikaThixo ezithembekileyo zasezulwini ezithi: “Ukubongwa nozuko nobulumko nombulelo nembeko namandla nokomelela makube kuThixo wethu ngonaphakade kanaphakade. Amen.”